Summary: Kameravalvonnassa on tunnistettu yksi luisteluradalla ajaneista autoista. Yyterissä luvatta tehty hyppyri ei ehtinyt aiheuttaa loukkaantumisia.

Porin tunnetuilla ulkoilualueilla Kirjurinluodossa ja Yyterissä on tehty ilkivaltaa, joka johtaa rikosilmoitukseen.
 Auto- ja mopoautoralli on aiheuttanut tuhoja  Kirjurinluotoon avatulla matkaluisteluradalla .
 – Seuraamme nyt tehostetusti alueen nauhoittavaa kameravalvontaa, ja teemme rikosilmoituksen liikennealueiden ulkopuolella tapahtuvasta ajelusta. Tämä toiminta on täysin käsittämätöntä. Se tuhoaa kaupunkilaisten yhteisiä talviliikuntamahdollisuuksia sekä Kirjurinluodon luontoa ja nurmikkoa, sanoo tiedotteessa infran kunnossapidon toimintayksikön esimies  Ismo Ahonen .
 Rikosilmoitus on tekeillä jo yhdestä kameravalvonnan kautta tunnistetusta ajoneuvosta.
 Rataa aletaan huoltaa sääolosuhteiden parannuttua.
 – Toiveena on lumisateita, jotta rataa ympäröivät penkat saadaan korkeammiksi. Myös uudelleenjäädytys on suunnitelmissa, mutta se jää turhaksi, mikäli autot jatkavat radan rikkomista.
 Yyterissä tehtiin laiton hyppyri
 Myös Yyterin pulkkamäessä on käyttäydytty huonosti. Joku oli tehnyt pulkkamäkeen hyppyrin, jonka seurauksena toinen pulkkamäessä laskija oli lähellä loukkaantumista.
 – Mäkiä ei missään nimessä saa mennä omin päin muuttamaan Yyterissä eikä missään. Nyt oli onni matkassa ja vältyttiin loukkaantumisilta. Yyterin työntekijöitä on ohjeistettu tarkistamaan mäkeä muilta töiltään ehtiessään, mutta tässä on myös mäenlaskijoiden ja muiden otettava vastuu yhteisesti, Ismo Ahonen sanoo.
 Aiemmin talvella ilkivaltaa on esiintynyt esimerkiksi Porin metsän hiihtoladuilla ja Liisantorin luistelukentällä.
 Uutista voi kommentoida Yle Tunnuksella 31.12. klo 23 saakka..

Autoralli tärveli Porin matkaluisteluradan, Yyteriin tehtiin laiton hyppyri –  kaupunki aikoo tehdä rikosilmoituksen


Summary: Suomen yli uudenvuodenaattona liikkuva matalapaine tuo lunta niin etelään kuin pohjoiseenkin. Aattoyönä sää kylmenee ja pohjoistuuli lisää pakkasen purevuutta.

Suomea lähestyy parhaillaan lännestä matalapaine, joka tuo tänään ja huomenna lumisateita niin etelään kuin pohjoiseenkin. Matalapaine rantautuu länsirannikolle päivän aikana ja liikkuu illan sekä yön aikana kohti itää.
 – Lunta satelee laajoilla alueilla ensi yön ja aamun aikana. Länsirannikolla ja lounaassa sateet voivat olla vettä tai räntää, kun lämpötila käy plussan puolella. Muualla Suomessa ollaan pakkasella ja lunta tulee jonkin verran, Ylen meteorologi  Matti Huutonen  kertoo.
 Huomenna uudenvuodenaattona matalapaine vetäytyy päivän aikana koilliseen. Kainuussa ja Koillismaalla saadaan vielä iltapäivällä lumisateita, mutta etelässä on jo poutaista.
 Aattoyön aikana matalapaine väistyy Vienanmerelle ja sää poutaantuu laajemmin. Pohjoiseen virtaa kylmempää sekä kuivempaa ilmaa ja sää selkenee. Etelään leviää runsaampaa pilvisyyttä ja heikkoja lumisateita.
 – Etelä- ja Keski-Suomi ovat laajalti pilvisiä vuoden vaihtuessa. Lounaassa ja etelässä voi sataa yön aikana muutama sentti lunta. Pohjoisessa Lapissa ja Oulun ympäristössä vuosi vaihtuu selkeässä säässä, Huutonen tuumii.
 – Rakettien kannalta parhaat näkymät ovat pohjoisessa. Etelässä pilvisyys voi haitata ilotulitusten näkyvyyttä, hän jatkaa.
 Vuosi vaihtuu pakkasessa koko maassa
 Vuosi vaihtuu kylmissä tunnelmissa, sillä huomenna uudenvuodenaattona perjantaina sää kylmenee illan aikana. Koko maassa on pakkasta.
 – Etelässä pakkasta on huomenna muutama aste, Keski-Suomessa noin 5 astetta, pohjoisessa jopa 15 astetta, Huutonen arvioi.
 Uudenvuodenpäivänä lauantaina sää kylmenee. Pohjoistuuli puhaltelee kylmää ilmaa ja lämpötilat ovat tukevasti pakkasella koko maassa aina etelärannikkoa myöten.
 Lauantaina etelässä pakkaslukemat ovat 5 asteen tienoilla, maan keskiosassa 5 ja 10 asteen, pohjoisessa 10 ja 20 asteen välillä. Laajalti on selkeää. Pohjoistuuli lisää pakkasen purevuutta huomattavasti lauantaina.
 – Vuosi 2022 alkaa laajoilla alueilla selkeässä ja aurinkoisessa pakkassäässä itärajaa lukuunottamatta. Pohjois-Karjalasta Itä-Lappiin ulottavalla vyöhykkeellä on pilvisempää.
 Sunnuntaina Suomeen saapuu sitten jo seuraava matalapaine pilvineen ja sateineen.
 Tänään torstaina ja huomenna perjantaina lumisateet tekevät ajokelista huonon. Se kannattaa ottaa huomioon, mikäli aikoo matkustaa uutta vuotta viettämään jonnekin päin Suomea. Riskiä on myös jäätäville sateille.
 – Kun on ollut pakkasta kunnolla ja sitten satelee lunta, tien pinnat kiillottuvat äkkiä liukkaiksi. Tien runko voi olla niin kylmää, että tietä ei pysty suolata sulaksi. Tien kunnossapidon kannalta haastavia päiviä eletään, Huutonen selittää.

Vuosi vaihtuu koko maassa pakkassäässä – etelässä pilvisyys voi haitata ilotulitusten näkymistä


Summary: Maiden diplomaattinen riita Taiwanin asemasta on saanut vakavat mittasuhteet. Monet eurooppalaisyritykset ovat kertoneet Liettuaan kytkeytyvien tuotteiden vientiongelmista.

Pekingissä nähtiin joulukuun puolivälissä erikoinen diplomaattien pako.
 Liettuan suurlähetystön henkilökunta perheineen pakkasi tavarat ja lemmikkieläimet ja sulki lähetystön ovet. Samalla Kiinan siviilipukuiset poliisit tarkkailivat vieressä. Muiden maiden lähetystökollegat Chaoyangin diplomaattialueelta tarjoutuivat saattelemaan Liettuan suurlähetystön väen turvallisesti lentokentälle, kirjoittaa  Economist .
 Liettuan ulkoministeriön mukaan Kiina oli antanut diplomaateille hyvin vähän aikaa poistua.
 – Koska Liettua ei pyynnöstä huolimatta saanut lisäaikaa poistumiselle, ulkoministeriö päätti vetää henkilökuntansa sieltä pois mahdollisimman pikaisesti, sanoi ulkoministeri  Gabrielius Landsbergis  Liettuan television haastattelussa 16. joulukuuta.
 Liettuan ulkoministeri Gabrielius Landsbergis sanoo maansa joutuneen pakon edessä tyhjentämään suurlähetystönsä Pekingissa joulukuun puolivälissä.   Valda Kalnina / AOP
 Liettuan mukaan vaihtoehtoja ei ollut, sillä Kiina uhkasi mitätöidä diplomaattien henkilökortit.
 Kiina: Liettuaa ei pakotettu lähtemään
 Kiinan ulkoministeriö kiistää väitteet, että diplomaatit olisivat joutuneet lähtemään turvallisuussyistä.
 – Liettua panettelee väittämällä, että se olisi pakotettu lähtemään Pekingistä, sanoi Kiinan ulkoministeriön tiedottaja  Zhao Lijian  tiistaina ministeriön tiedotustilaisuudessa Pekingissä.
 Zhao tosin laittoi Liettuan kannan Economist-lehden piikkiin eikä kertonut, että Liettuan ulkoministeri oli lausunut saman asian televisiossa jo paljon aiemmin.
 Ulkoministeri Landsbergisin mielestä Liettualla on yhä suurlähetystö Pekingissä, vaikka nyt asioita hoidetaan etänä Vilnasta.
 Kiinalla sen sijaan ei ole enää omien sanojensa mukaan suurlähetystöä Liettuassa. Kiina pudotti yllättäen marraskuussa lähetystönsä aseman asiainhoitajatasolle. Se tarkoittaa, että vain hallinnolliset paperiasiat hoidetaan.
 – Emme hyväksy Kiinan yksipuolista ratkaisua muuttaa lähetystönsä asemaa. Kansainvälisen lain mukaan se ei ole sallittua, sanoo ulkoministeri Landsbergis Liettuan television hastattelussa.
 Molempien maiden suurlähettiläät olivat poistuneet asemapaikoiltaan jo syyskuussa.
 Taiwanin yhteystoimiston nimenmuutos nosti tunteet pintaan
 Kiina reagoi aina raskaasti, kun mikä hyvänsä valtio tiivistää suhteitaan Taiwaniin. Taiwan toimii käytännössä kuten itsenäinen valtio, mutta Kiina pitää sitä osana itseään.
 Taiwanin yhteystoimiston nimikyltti Vilnassa, Liettuassa.  Näitä ei muualla Euroopassa näe. EPA
 Liettua ylitti ratkaisevan rajan loppukesällä, kun se hyväksyi Vilnassa olevan Taipein yhteystoimiston nimenmuutoksen vastaamaan itsenäisen valtion nimikäytäntöä. Toimisto ei enää kanna pääkaupungin nimeä vaan nyt se on Taiwanin yhteystoimisto.
 Liettuan päätös on Euroopassa ainutlaatuinen.
 Kiinan tulkinnan mukaan tämä merkitsee Taiwanin aseman tunnustamista itsenäiseksi. Näin ei kuitenkaan ole. Viralliset diplomaattisuhteet Taiwaniin on vain kolmellatoista maalla, lähinnä Karibian alueen saarivaltiolla ja Vatikaanilla.
 Kaupankäynti kärsii
 Kiinan ensireaktio Taiwanin nimikiistaanoli  jo loppukesällä lopettaa tavarajunaliikenne Liettuaan .
 Joulun alla Kiina pudotti Liettuan muutamiksi viikoiksi pois sähköisen tullauksen järjestelmästä.  Economist  kirjoittaa, että ainakin saksalaisia ja ranskalaisia yrityksiä on varoitettu vientivaikeuksista Kiinaan. Lehden mukaan yritykset eivät voisi toimittaa Kiinaan tuotteita, joissa on Liettuassa valmistettuja komponentteja.
 Tavarakuljetukset Klaipedan satamasta Liettuasta Kiinaan ovat olleet vaikeuksissa Taiwanin-suhteista syntyneiden tullauskiistojen takia.  Valda Kalnina / EPA
 Samoista kauppavaikeuksista kertoo myös EU-politiikkaa seuraava  Politico-lehti.  Sen mukaan ainakin ruotsalaisia yhtiöitä on varoitettu Liettuaan liittyvistä vientiongelmista. Kahden saksalaisen autonvalmistajan osia on juuttunut Liettuan satamiin tullausvaikeuksien takia.
 Liettuan oma kauppa Kiinan kanssa on vähäistä. Siellä kuitenkin runsaasti alihankintayrityksiä muille eurooppalaisille yhtiöille.
 – Kauppasuhteemme Kiinan kanssa ovat kuluneena vuonna selvästi vähentyneet, totesi Liettuan varatalousministeri  Jovita Neliupsiene  Liettuan television haastattelussa.
 Liettua hakee tukea Yhdysvalloilta
 Liettuan pääministeri  Ingrida Simonyte  keskusteli mutkistuneista Kiina-suhteista joulun alla puhelimitse Yhdysvaltain ulkoministeri  Antony Blinkenin  kanssa. Yhdysvallat lupasi tukea Liettuaa ja paheksui Kiinan toimintaa ja kaupankäynnin vaikeuttamista, sanotaan  Yhdysvaltain ulkoministeriön sivuilla.
 Liettuan pääministerin Ingrida Simonyten yhteydenotto Yhdysvaltoihin Kiina-kiistan takia suututti Pekingin. Stephanie Lecocq / AOP
 Liettuan yhteydenotto Washingtoniin raivostutti Kiinaa entisestään. Kiinan mukaan asia ei kuulu kenellekään muulle, vaan on sen oma sisäinen asia. Kiinan on mahdoton hyväksyä, että alle kolmen miljoonan asukkaan Liettua voisi omassa politiikassaan määritellä 1,3 miljardin asukkaan Kiinan kansantasavallan ulkosuhteita ja valtion rajoja.
 EU on kauppakiistoissa voimaton
 Euroopan unionin kortit Liettuan auttamiseksi ovat vähissä. Uniossa kiistasta on keskusteltu.
 – Kiinan toiminta on poliittista ja se perustuu muiden EU-maiden uhkailuun kaupankäynnin esteillä, jos valtiot lisäävät yhteyksiään Taiwanin kanssa, sanoi Liettuan entinen pääministeri ja nykyinen europarlamentaarikko  Andrius Kubilius  Politico-lehdelle.
 EU:n latvialainen kauppakomissaari   Valdis Dombrovskis  sanoo Politicolle, että kauppakiista vietäneen jossain vaiheessa Maailman kauppajärjestön WTO:n käsittelyyn. Tämä tie on kuitenkin tukkoinen, sillä WTO:n riitojenratkaisumenettely on nyt jumissa lykkääntyneiden tuomarinimitysten takia.
 Eurooppalaisella valtiolla on nyt syvin diplomaattinen kriisi Kiinan kansantasavallan kanssa kolmeenkymmeneen vuoteen.
 Edelllinen pitkä riita käytiin Hollannin ja Kiinan kanssa vuonna 1981. Sen syynä oli Hollannin sukellusvenekauppa Taiwaniin. Kiina veti tuolloin lähettiläänsä pois Hollannista kanssa kolmeksi vuodeksi.
 Lue lisää :
 Liettuan ja Kiinan välille syntyi diplomaattinen kiista suhteista Taiwaniin
 Liettua paljasti Xiaomin kännyköiden sensuroivan käyttäjän hakuja ja kehotti ostoboikottiin – suomalaisasiantuntija pitää paljastusta vakavana

Liettuan ja Kiinan kitkerä kiista Taiwanin asemasta kiristyy –  liettualaisdiplomaatit poistuivat Pekingistä pikaisesti joulun alla


Summary: Kirjavälityksen kautta kirjakauppojen valikoimiin kulkee vuosittain miljoonia tuotteita, eikä kukaan tarkista niitä kaikkia. S-ryhmän mukaan kirjojen takaisinvedot ovat kuitenkin todella harvinaisia.

Usean suomalaisen nettikirjakaupan valikoimiin ilmestyi kritiikitön versio natsijohtaja  Adolf Hitlerin   Taisteluni -kirjasta. Kirjan esittelytekstissä korostettiin sitä, ettei kirja ole editoitu laitos: "Ei sisällä mitään suomentajan huomioita eikä mitään ylimääräistä."
 Versio on julkaistu tänä vuonna ja kustantajana on Kielletyt kirjat -kustantamo, jonka valikoimassa on muutakin esimerkiksi kansallissosialismia käsittelevää kirjallisuutta. Ylen tietojen mukaan kustantamolla on yhteyksiä viime vuonna lakkautettuun  Pohjoismaiseen vastarintaliikkeeseen .
 Twitterissä heränneen keskustelun vuoksi ainakin Suomalainen kirjakauppa ja S-ryhmä reagoivat nopeasti. Asiakaspalautetta tuli usealta taholta.
 Suomalainen kirjakauppa reagoi nopeasti ja poisti kirjan myynnistä. Samoin teki S-ryhmä, jonka myyntijohtaja  Päivi Hole  kutsui kirjan myyntiä virheeksi.
 S-ryhmän myyntijohtaja Päivi Hole kertoi puhelimitse, että erehdys on korjattu ja kirja vedetty myynnistä.
 – Tuotteet välittyvät yhteistyökumppanin kautta. Nimikkeiden massa on niin valtava, ettei niitä voida käydä manuaalisesti läpi.
 S-ryhmän, kuten lähes kaikkien maamme kirjakauppojen yhteistyökumppani on Kirjavälitys, jonka kautta kirjat tulevat myyntiin.
 – Meidän täytyy käydä palautekeskustelu Kirjavälityksen kanssa. Meillä on sopimus, jonka mukaan myyntiin tarjotaan sopivia kirjoja, Päivi Hole kertoo.
 Hän kuitenkin korostaa, että takaisinvedot ovat todella harvinaisia. Hän muistaa uraltaan vain yhden tapauksen vuosien takaa.
 – Tämänpäiväinen tapaus on poikkeuksellinen.
 Kirjavälitys on suomalaisten kustantajien ja kirjakauppojen omistama yritys. Se välittää, myy ja toimittaa kirjoja kirjakaupoille ja muille jälleenmyyjille sekä kouluille ja kirjastoille.
 Kirjavälityksen kautta kulkee vuosittain noin 20 miljoonaa tuotetta, joten hekään eivät pysty tarkistamaan kaikkia sisältöjä.
 Kirjavälityksen palvelupäällikkö  Inari Haapaniemi  ei ollut vielä ehtinyt paneutua tarkemmin  Taisteluni -kirjan tapaukseen, mutta selvitti yhtiön toimintaperiaatteita.
 – Kustantaja lähettää meille tiedot kirjasta jo usein ennen ilmestymistä. Joskus nämä tiedot voivat olla vajavaisia. Emme ota kantaa tuotteiden sisältöihin. Kustantajat vastaavat sisällöistä, ja jälleenmyyjät omista valikoimistaan.
 Haapaniemi tarkisti, että tiedot Kielletyt kirjat -kustantamon  Taisteluni -kirjasta olivat tulleet Kirjavälitykselle marraskuussa. Mahdollisista myyntimääristä ei ole tietoa. Palvelupäällikkö Inari Haapaniemellä ei ole yksin valtuuksia tehdä päätöksiä kirjan suhteen, mutta uskoo yhtiön harkitsevan kirjan myyntivalikoimista vetämistä.
 Adolf Hitlerin kirjoittamaa  Taisteluni -kirjaa pidetään kansallissosialistisen ideologian perusteoksena. Kirja julkaistiin kahtena niteenä vuosina 1925 ja 1926. Monisatasivuista kirjaa on pidetty sekavana, mutta siitä käyvät ilmi Hitlerin pyrkimykset. Esimerkiksi Saksassa kyseistä teosta ei saa julkaista ilman selityksiä.

Hitlerin Taisteluni-kirjan kritiikitön versio vedettiin pois myynnistä verkkokaupoista – S-ryhmän mukaan kirjan myyminen oli erehdys


Summary: Outokummun mukaan reilun viikon kestävällä lakolla ei olisi merkittäviä taloudellisia vaikutuksia yhtiön ensimmäisen vuosineljänneksen tulokseen.

Teollisuusliiton lakko koskisi toteutuessaan 1 500 teräsyhtiö Outokummun työntekijää Tornion tehtailla ja Kemin kaivoksella.
 – Alkuvaiheessa lakolla ei olisi merkittäviä taloudellisia vaikutuksia yhtiön ensimmäisen vuosineljänneksen tulokseen, kertoo vietsintäpäällikkö  Niina Kostiander .
 Lakon pitkittyessä tilanne luonnollisesti muuttuisi.
 – Torniolla on merkittävä osuus Outokummun tuotantoketjussa, koska tuotamme materiaalia myös Outokummun Saksan tehtaille, Kostiander kertoo.
 Kostiander kertoo, että Torniossa käynnistetään heti luottamusmiesten kanssa neuvottelut lakkorajoista.
 – Neuvottelemme siitä, miten turvallisuuden ja ympäristön kannalta välttämättömät asiat turvataan, hän sanoo.
 Lakkovaroitus on annettu 14.–23. tammikuuta väliselle ajalle. Valtakunnansovittelija aloittaa sovittelun 4. tammikuuta.
 Lue myös:   Teollisuusliitto uhkaa pysäyttää noin 300 teknologiateollisuuden toimipaikkaa – lakko ravistelisi koko Suomen taloutta
 Suomen suurin maanalainen kaivos laajenee kilometrin syvyyteen – kalliota on kaivettu maan alta kuuden Eduskuntatalon verran
 Lisää  Lapin uutisia Yle Areenassa : kuuntele, katsele ja lue, mitä lähelläsi tapahtuu.

Teollisuusliiton lakkovaroitus: Outokummun Tornion tehtailla ja Kemin kaivoksella lakkoon uhkaa mennä 1 500 työntekijää


Summary: Muoniossa kuoli maanantaina safarille osallistunut ulkomaalainen kelkkailija. Oikeudesta odotetaan pian päätöstä, joka koskee safariyrityksen vastuuta Levillä vuosia sitten sattuneessa kelkkailuonnettomuudessa.

Muoniossa tapahtui viime maanantaina nykypäivänä verrattain harvinainen kelkkaonnettomuus, kun moottorikelkkaa kuljettanut ulkomaalainen matkailija kuoli ja matkustaja loukkaantui. Toistaiseksi ei tiedetä, miksi kelkkailija törmäsi puuhun.
 Turistin menehtyminen ohjatulla kelkkasafarilla on harvinaista, mutta tapahtuma saa paljon huomiota, koska kyse on palvelusta, jonka matkailija osti ja joka koitui hänen kohtalokseen.
 Ylitarkastaja  Jaakko Leinonen  Turvallisuus- ja kemikaalivirastosta (Tukes) sanoo, että kelkkasafariyritysten turvallisuudessa on otettu isoja harppauksia viime vuosina. Syytä on ollutkin.
 Leinosen mukaan kaudella 2016–2017 safaripalvelutoiminnassa tapahtui noin 250 onnettomuutta. Niistä suurin osa hyvin lieviä ja vakavimmat sellaisia, jotka vaativat loukkaantuneen pitkäaikaista tehohoitoa Oulun yliopistosairaalassa.
 – Jos hieman hirtehisesti sanoo, niin meiltä lähti yksi lentokoneellinen turisteja leikattuna takaisin kotimaahansa ja se oli aika paljon. Nyt noista huippuvuosista on onnettomuustapauksissa tultu selkeästi alas.
 Turvallisuusasioissa yhteistyötä ovat tehneet muun muassa Liikenneturva, poliisi, pelastuslaitos sekä safariyritysten turvallisuutta valvova Tukes.
 Lue myös:   Rovaniemen sairaalassa hoidetaan jo enemmän kelkkailussa kuin tieliikenteessä loukkaantuneita – "Ainoa kokemus jäästä on jääpala drinkkilasissa"
 Muuttaako oikeusjuttu käytäntöjä?
 Vaikka kelkkasafareita on järjestetty pohjoisessa 1980-luvulta lähtien ja onnettomuuksia on sattunut paljon, safariyrityksen vastuuta onnettomuudesta on puitu vasta nyt ensimmäistä kertaa oikeudessa. Päätös jutussa saataneen tammikuun lopussa.
 Kyseessä on tapaus,  jossa kokematon kelkkailija loukkaantui  vakavasti onnettomuudessa Kittilän Levillä kolmisen vuotta sitten.
 Syyttäjän mukaan safariyrityksen johtaja syyllistyi terveysrikokseen, kun hän ei huolehtinut matkailijan riittävästä opastamisesta. Toimitusjohtaja on kiistänyt syytteen.
 Ylitarkastaja Jaakko Leinosen mukaan jutun ratkaisulla voi olla laajempaa merkitystä.
 – Tässä nyt puidaan, missä kulkee palvelun tarjoajan vastuu ja mikä on asiakkaan vastuuta. Tämä mahdollisesti linjaa tulevaa turvallisuustyötä siinä, että kuinka tarkasti ohjeita täytyy antaa ja miten sitten valvoa, että asiakkaat noudattavat niitä ohjeita. Tällä voi olla ennakkopäätöksen merkitystä isostikin, Leinonen pohtii.
 Parempi olisi ennakoida kuin mitellä oikeudessa
 Lapissa, Pohjois-Savossa ja Pohjois-Karjalassa kelkkasafareita järjestävän Villi Pohjolan toimitusjohtaja  Sami Päivike  ei halua arvioida kyseisen oikeusjutun vaikutuksia.
 – Terveempi tapa olisi toimia ennakoinnin kautta. Nämä turvallisuuskäytänteet ovat safariyrityksissä jo niin hyviä, että jos niitä sovellettaisiin kaikessa kelkkailussa, onnettomuustilastot näyttäisivät ihan toisenlaisilta.
 Sami Päivike tähdentää, että asiakkaiden opastamisessa on paljolti kyse muustakin kuin kelkan käsittelytaitojen opettamisesta. Hänen firmassaan oppaat muun muassa käyvät koulutuksen ryhmän hallinnasta.
 – Eli varmistetaan, että kuulija todella on oivaltanut, mistä on kyse. Se vaatii sitä silmiin katsomista ja kysymistä, että onhan asia varmasti mennyt perille.
 Myös asiakkaan sitouttamisella sovittuihin sääntöihin on merkitystä. Ennen safarireissua asiakkaan kanssa tehdään tarkat paperiset dokumentit, joissa määritellään omavastuu myös euromääräisesti. Aivan kuten autoa vuokrattaessa.
 – Sillä on psykologinen vaikutus, kun nämä asiat kerrotaan ja asiakas vielä riipaisee nimen paperiin. Kalliiksikin voi reissu tulla, jos omaa piittaamattomuuttaan aiheuttaa vahinkoa, Päivike kertoo.
 Juttu jatkuu kuvan jälkeen
 Villin Pohjolan toimitusjohtaja Sami Päivike järjestää safareita Lapissa, Pohjois-Karjalassa ja Pohjois-Savossa. Pekka Viinikka / Yle
 Riskikuljettaja voi olla myös kokemustaan korostava konkari
 Safariyritysten toiminnassa sovelletaan kuluttajaturvallisuuslakia. Pähkinänkuoressa laki tarkoittaa sitä, että asiakkaalle tarjottavan palvelun tulee olla oikein käytettynä turvallinen.
 Ylitarkastaja Jaakko Leinonen kertoo, että kuluttajaturvallisuuslain tarkoitus on viime vuosina ymmärretty aiempaa selkeämmin safariyrityksissä, mikä on terävöittänyt turvallisuustyötä.
 – Kun ennen otsikoitiin, että "Turistit törttöilivät tunturissa", tapahtumien taakse piiloutui usein hyvin paljon tietämättömyyttä paikallisista olosuhteista, joista heille ei ollut kerrottu. Nyt osataan jo hyvin perehdyttää asiakkaita.
 Jaakko Leinosen mukaan yrityksillä on vielä tehtävää sen kanssa, miten eri asiakasryhmille voidaan vielä nykyistä paremmin räätälöidä turvallisia palveluita. Ensi kertaa lunta näkevän aasialaisturistin kelkkaretki täytyy suunnitella eri tavoin kuin kokeneemman kuljettajan retki maastoon.
 Yrittäjä Sami Päivike toteaa tosin, että riskikuljettajien tunnistaminen vaatii sekin kokemusta ja pelisilmää.
 – Riskialttein kuski on hyvin usein yli 35-vuotias suomalainen mies, joka on mielestään kovin kokenut kuljettaja. Puoliksi leikillään kun asian ilmaisee, niin tällaisen kuljettajan kohdalla meillä vilkkuvat punaisena kaikki hälytysnapit.
 Kelkkaonnettomuuksia viime päivinä:
 Kittilässä sattui kaksi kelkkaonnettomuutta
 Yksi kuoli moottorikelkkaonnettomuudessa Pyhärannassa
 Moottorikelkkailija on hukkunut Mustasaaressa
 Mitä ajatuksia juttu herätti? Voit osallistua keskusteluun  Yle Tunnuksella  31.12. kello 23 saakka.

Kelkkasafareilla loukkaantui ennen lentokoneellinen turisteja talvessa, nyt tilanne on parempi – oikeusjuttu voi muuttaa pelisääntöjä


Summary: Pohjois-Suomen hallinto-oikeus on keskeyttänyt aluehallintoviraston päätöksen yksilöliikuntatilojen sulkemisesta. Oululaisketju on valittanut salien sulkemisesta hallinto-oikeuksiin muuallakin Suomessa.

Pohjois-Suomen hallinto-oikeus on välipäätöksellään osittain keskeyttänyt Pohjois-Suomen aluehallintoviraston ennen joulua tekemän päätöksen täytäntöönpanon, joka sulki muun muassa kuntosalit ja yksilöurheilun sisäliikuntatilat.
 Välipäätös liittyy kahteen hallinto-oikeudessa vireillä olevaan valitusasiaan. Niissä oli tuotu esiin Terveyden ja hyvinvoinnin laitoksen julkaisema arvio  koronariskistä  tapahtumissa ja kokoontumisissa.
 Hallinto-oikeustuomari  Jari Kostilaisen  mukaan nyt tehdyllä päätöksellä esimerkiksi kuntosalit voidaan avata.
 – Uskoisin näin. Avi varmaankin tekee oman päätöksensä asiassa piakkoin, kertoo Kostilainen.
 Kostilaisen mukaan periaatteessa hallinto-oikeuden päätöksen tulkinta kuuluu viranomaiselle. Nyt tehtyä päätöstä hän pitää selkeänä.
 Päätöksen nojalla kuntosalit ja muut yksilöurheiluun tai -liikuntaan käytettävät sisäliikuntatilat saavat olla kuitenkin auki vain tänään ja huomenna perjantaina.
 Näin siksi, että hallinto-oikeuden nyt antama päätös koskee valitusta, joka tehtiin sisäliikuntatilojen, kuten kuntosalien  sulkemisesta  31.12.2021 saakka. Pohjois-Suomen aluehallintovirasto kuitenkin pidensi keskiviikon kokouksessaan sulkua  15. tammikuuta  saakka.
 Myös tästä päätöksestä on tehty valitus, jota Pohjois-Suomen hallinto-oikeus käsittelee huomenna. Silloin siis vasta selviää, saavatko sisäliikuntatilat olla maakunnassa auki pidempäänkin kuin loppuvuoden.
 Useita valituksia vetämässä
 Kuntosaliketju Kuntokeskus Liikun toimitusjohtaja  Johanna Riihijärvi  oli toinen taho, joka valitti sulkupäätöksestä Pohjois-Suomen hallinto-oikeuteen. Hänen mukaansa nyt tehtiin oikea päätös.
 – Odotamme vastaavanlaista päätöstä Vaasasta huomenna. Olemme tehneet valituksen kaikille hallinto-oikeuksille. Uudenmaan valitus käsitellään siten, että vastaus tulee ensi viikolla, oli Riihijärven arvio.
 Jokainen hallinto-oikeus tekee päätöksen itsenäisesti, riippuen koronatautitilanteesta alueella.
 – Odotan positiivista suhtautumista valituksiimme. Kuntosalit on arvioitu THL:n mukaan vähäisen riskin pisteiksi, kertoo Riihijärvi.
 Kuntokeskus Liikku ei ole valittamassa salien sulkemisesta ensimmäistä kertaa. Syyskuussa kuntosalien ovet aukesivat hallinto-oikeuden kautta  Kajaanissa , kun kuntosaliketju valitti aluehallintoviraston päätöksestä.
 Lue myös :
 Kuntosalit ovat kiinni juuri ennen parhainta sesonkia ja se voi olla kohtalokasta – kuntosaliketjun toimitusjohtaja: "Tämä on väärin"

Kuntosaliketju hakee salien ovia oikeusteitse auki – Pohjois-Pohjanmaalla se jo onnistui, mutta toistaiseksi vain kahdeksi päiväksi


Summary: Leviämisalueiden tiukat ravintolarajoitukset voivat innostaa yksityisiin juhliin. Mökkejä on vuokrattu uudeksi vuodeksi suunnilleen viime vuoden malliin.

Ravintolarajoitusten vuoksi anniskelu loppuu leviämisalueilla kello 17 – myös uudenvuodenaattona. Ruokaravintoloissa iltaa voi jatkaa kello 20:een asti, mutta "kuivin suin" ja koronapassin turvin. Odotettavissa on, että väki pitää jatkoja ja juhlia niin kodeissa kuin mökeilläkin.
 Tampereen yliopistollisen sairaalan infektioyksikön ylilääkäri  Jaana Syrjänen  toivoo malttia biletykseen.
 – Virus tarttuu myös aamulla ja päivällä ennen 17:ää. Jos juhlia jatketaan isommallakin porukalla pienissä tiloissa, riskit ovat aika suuret. Jos siellä on virusta tartuttavassa vaiheessa kantava ihminen, virus tarttuu herkästi jopa kaikkiin.
 Vuokramökkejä välittävästä Lomarenkaasta kerrotaan, että uudelle vuodelle on varauksia saman verran kuin vuosi sitten. Antti Eintola / Yle
 Esimerkiksi Pirkanmaan ja Lapin sairaanhoitopiirien koronanyrkit suosittelevat, että yli 20 henkilön yksityistilaisuuksia ei järjestettäisi. Syrjäsen mukaan yksityistilaisuuksissa jokaisen pitää itse miettiä asioita.
 – Usein juhlissa ei voi käyttää maskia, kun siellä syödään ja juodaan. Kannattaisi olla aika pienissä piireissä niiden kanssa, joiden kanssa muutenkin on tekemisissä.
 Maljoja voi kilistellä ulkonakin, missä viruksen tarttumisen riski on paljon pienempi. Ylilääkäri Jaana Syrjäsen mukaan juhlimisen seuraukset näkyvät sairaalassa vasta seuraavalla ja sitä seuraavalla viikolla.
 – Sairaalahoidon tarve tulee usein vasta viikon tai kahden päästä tartunnasta, kun keuhkokuume on pahimmillaan.
 Mökit vetävät väkeä
 Vajaan tunnin ajomatkan päässä Tampereen keskustasta sijaitsee lapsiperheiden suosima Sappeen matkailukeskus. Rinneravintolassa valomerkki tulee kello 17, kuten muuallakin Pirkanmaalla.
 Toimitusjohtaja  Jouko Poukkasen  mukaan alueella on 850 kaupallista petipaikkaa, jotka voivat houkutella myös juhlakansaa.
 – Asiakkaita on monenlaisia, ja me emme valitettavasti voi heitä valita. On lapsiperheistä mahdollisiin bilejengeihin.
 Hiihtokeskus varautuu juhlimiseen järjestyksenvalvojilla, jotka liikkuvat mökkialueella sekä perjantai- että lauantai-iltana.
 Toimitusjohtaja Jouko Poukkasen mukaan after ski ei kuulu Sappeen matkailukeskuksen toimintaan.  Antti Eintola / Yle
 Koko Suomessa vuokramökkejä välittävästä Lomarenkaasta kerrotaan, että uudelle vuodelle on varauksia saman verran kuin vuosi sitten. Eniten kysyntää on Lapin mökeille, kertoo liiketoimintajohtaja  Juha Purhonen.
 – Pohjoisen lumivarmat kohteet vetävät talvella parhaiten, myös uutena vuotena. Lapissa vapaana on enää viisi prosenttia varattavista talviasuttavista mökeistä.
 Pohjoisen kohteita varataan uuden vuoden aikaan viikoksi kerrallaan. Etelässä varaukset on tehty enimmäkseen vain viikonlopuksi. Koronan vuoksi asiakaskunta on suomalaistunut.
 – Ennen koronaa uusi vuosi oli yksi ulkomaalaisten ja varsinkin venäläisten asiakkaiden pääsesongeista. Uuden vuoden varaustilannetta on saatu paikattua kotimaisilla asiakkailla, mutta vielä ei olla niissä varausmäärissä, jotka olivat ennen koronaa, kertoo Juha Purhonen.
 Lue myös:
 Vuosi vaihtuu koko maassa pakkassäässä – etelässä pilvisyys voi haitata ilotulitusten näkymistä
 Kainuussa vuodenvaihteen majoituspaikkoja on tarjolla rajoitetusti

Uutta vuotta juhlitaan kodeissa ja mökeissä: perhematkailuun panostava hiihtokeskus varautuu järjestyksenvalvojilla


Summary: Vaikka yleisötilaisuudet ovat Uudellamaalla pannassa, jatkuvaluonteista museotoimintaa ei pidetä sellaisena, selvensi aluehallintovirasto.

Ateneumin ja Sinebrychoffin taidemuseot pitävätkin ovensa auki Helsingissä.
 Keskiviikkona Kansallisgalleria tiedotti, että se sulkee Ateneumin ja Sinebrychoffin taidemuseoiden ovet tänään torstaina tammikuun 20. päivään asti. Syynä oli hallituksen päätös ottaa koronapassi pois käytöstä suurimmassa osassa Suomea koronatilanteen takia.
 Nyt Kansallisgalleria tiedottaa, että molemmat taidemuseot avataankin yleisölle tiistaina 4. tammikuuta, kuitenkin pienemmällä asiakasmäärällä. Vierailta edellytetään koronapassia.
 Väärinkäsitys syntyi , kun koronapassin käyttö jäädytettiin. Sittemmin kävi kuitenkin ilmi, että vaikka yleisötilaisuudet ovat Uudellamaalla pannassa, jatkuvaluonteista museotoimintaa ei pidetä yleisötilaisuutena.
 Sen sijaan museot ovat velvollisia muilla keinoilla huolehtimaan siitä, ettei lähikontakteja synny ja tartuntariskiä ehkäistään – tämä on se rajoitus, josta museot eivät voi nyt koronapassilla vapautua.
 – Meidän tulkintamme avin linjauksesta oli liian tiukka. Keskeisimmät asiat, joihin saimme nyt vahvistukset, olivat se, että jokaisessa tilassa ei tarvitse olla erikseen henkilöä varmistmassa, että turvavälit huomioidaan, sekä se, että koronapassin edellyttäminen on edelleen mahdollista. Näistä meillä oli eri käsitys, kun teimme päätöksiä, kertoo Kansallisgallerian pääjohtaja  Kimmo Levä .
 Levän mukaan asiakasmäärää rajataan, jotta turvavälit voidaan säilyttää. Lisäksi ryhmävierailut ja -opastukset on peruttu.
 – Suljemme myös sellaisia näyttelykokonaisuuksia, jotka ikään kuin ohjaavat ihmisiä ryhmäytymään, kuten näyttelysalien elokuvaesitykset. Lisäksi maskin käyttöä suositellaan ja turvaväleistä on hyvä pitää huolta. Tulemme myöskin informoimaan näistä korostetusti.
 Levä toivoo, että päätöksien ja niiden toimeenpanon välinen aika olisi jatkossa hieman pidempi, jotta riittävät keskustelut ehdittäisiin käydä päätöksenteon pohjaksi.
 – Toisaalta se on ymmärrettävää, koska koronatilanne vaihtelee niin nopeasti. Mutta on tämä meidän henkilökunnalle, johdolle ja asiakkaille sekoittavaa, hän toteaa.

Kansallisgallerian museoiden ovet avataan sittenkin Helsingissä – asiakasmääriin kuitenkin rajoituksia, ja koronapassi vaaditaan


Summary: Sosiaali- ja terveysministeriö tiedusteli joulun alla evankelis-luterilaiselta kirkolta, voisiko se auttaa rokotusten jakamisessa.

Helsingin ja Uudenmaan sairaanhoitopiiri (HUS)

Koronaviruksen omikronmuunnos leviää vauhdilla ja lisää HUSin mukaan väistämättä potilaiden määrää sairaaloiden vuode- ja teho-osastoilla. Kuormituksen vähentämiseksi sairaanhoitopiirit ja asiantuntijat läpi maan korostavat kolmannen tehosterokotuksen ottamista.
 Nyt rokottajista on ollut pulaa, mutta rokottamisen vauhti kasvaa vuodenvaihteen jälkeen.
 Esimerkiksi Helsingissä aukeaa Messukeskuksen rokotuspiste jälleen vuodenvaihteen jälkeen. Rokotuksia ryhdytään tarjoamaan myös iltaisin ja lauantaisin.
 Lisäksi eri puolille kaupunkia avatan pieniä rokotuspisteitä, kertoo Helsingin terveysasemien vt. johtajalääkäri  Mari Kinnunen .
 Esimerkiksi tammikuussa Helsinki avaa rokotuspisteitä yli 60-vuotiaille seniorikeskuksiin ja sairaalan yhteyteen.
 – Ajatuksena on, että kaikki pääsevat rokotukseen.
 Rokottajista on kaupungissa kuitenkin  yhä edelleen pulaa , kertoo Kinnunen. Tällä hetkellä rokottajia on Helsingissä hänen mukaansa satakunta.
 – Teemme kovasti töitä sen eteen, että heitä saadaan lisää. Toki ongelmana on, että he sairastavat infektiotauteja ja koronaa niin kuin muutkin, hän toteaa.
 Lisäksi osa rokottajista pitää perehdyttää tehtävään. Kinnunen on ilahtunut siitä, että hakemuksia rokotustehtäviin on tullut runsaasti.
 – Tarkoituksena on ottaa kaikki pätevät rokottajat. Meillä on iso organisaatio, ja mahdollista on myös hyödyntää muiden palvelukokonaisuuksien työntekijöitä kuten terveydenhoitajia, miksei lääkäreitäkin.
 Helsingin Messukeskuksessa ollaan pian taas valmiita antamaan koronarokotuksia. Matti Myller / Yle
 Myös yksityiset työterveyshuollon toimijat  ovat tulossa vuoden alussa mukaan rokottamaan , minkä toivotaan nopeuttavan tahtia.
 – Tämä tulee helpottamaan kuntien roolia rokotuksissa. Kunnat toki huolehtivat 5–11-vuotiaiden rokottamisen aloittamisesta, ja lisäksi lääketieteellisten riskiryhmien, yli 60-vuotiaiden rokottamisesta, kertoi Helsingin ja Uudenmaan sairaanhoitopiirin apulaisylilääkäri  Eeva Ruotsalainen  torstaina  Ykkösaamussa .
 Hänen mukaansa HUS on sairaanhoitopiirin roolissa auttanut kuntia uusien rokottajien rekrytoinnissa.
 – Olemme olleet yhteydessä ammattikorkeakouluhin, hoitajaopiskelijoihin, yliopistoissa lääketieteen ja hammaslääketieteen kandeihin, ja sitten eläkeläiset terveydenhuollon ammattilaiset on rekrytoity mukaan, eli nyt olemme tehneet niin paljon kuin olemme pystyneet vauhdittaaksemme rokotuksia. Tahti kiihtyy aivan varmasti.
 Seurakunnat valmiudessa auttamaan
 Rokotusapua voisi saada myös tarpeen mukaan seurakunnista.
 Kirkkohallituksen kansliapäällikkö  Pekka Huokuna  kertoo, että sosiaali- ja terveysministeriö on tiedustellut, voisiko kirkko auttaa rokotusten jakamisessa. Kirkon diakoniatyössä osa on diakonissoja eli heillä on sairaanhoitajan koulutus.
 Huokunan mukaan diakonissoja on Suomessa arviolta noin 600. Jotkut heistä kaipaisivat päivityskoulutusta, ennen kuin he voisivat antaa koronarokotuksia.
 Huokunan mukaan STM tiedusteli myös joulun alla mahdollisuuksia jäljityksessä auttamiseen ja seurakunnan tilojen käyttämiseen.
 – Vastasimme myönteisesti ja sovimme, että toimitamme kirkon puolelta jokaista sairaanhoitopiiriä varten yhteyshenkilön, johon sairaanhoitopiiristä voi olla yhteydessä.
 Huokunan mukaan osa seurakunnista on jo saanut yhteydenottoja kun taas joillain alueilla on todettu, ettei lisävoimille ole tarvetta.
 – Vauhdikkaasti tämä ei ole lähtenyt liikkeelle, mutta valmius on olemassa, hän sanoo.
 Sairaanhoitopiireihin ja kuntiin on oltu yhteydessä juuri ennen joulua, joten lomat ovat toistaiseksi jarruttaneet yhteistyön alkamista. Paikalliset seurakunnat ja diakonissat päättävät itsenäisesti, lähtevätkö mukaan rokotustalkoisiin.
 Lue seuraavaksi:
 Kansa rynnistää uudenvuoden juhlaostoksille koronan turvatoimien varjossa – Alkot torjuvat omikronia jopa sisäänkäynnin ovimiehillä
 Tartunnanjäljityksestä on tullut pääkaupunkiseudulla lähes mahdotonta – suuri osa altistuneista saa puhelun vasta eristysajan päätyttyä
 Pyöriikö Suomi, jos omikron kaataa joukoittain väkeä sairasvuoteelle? Näin ruokakaupat, pelastuslaitokset ja jätehuolto varautuvat

Kolmas koronarokotuskierros lähtemässä kunnolla vauhtiin Helsingissä alkuvuodesta – uusia rokottajia tulossa, myös työterveys pääsee osallistumaan talkoisiin


Summary: Helsingin käräjäoikeus tuomitsi lukuisia rakennusalan toimijoita eri mittaisiin vankeustuomioihin pääkaupunkiseudulla tehdyistä talousrikoksista. Oikeuden mukaan toiminnassa oli ollut järjestäytyneen rikollisuuden piirteitä.

Helsingin käräjäoikeus antoi tänään tuomion laajasta rakennusalan rikoskokonaisuudesta. Osalle mukana olleista on annettu jo aiemmin tuomiot. Tänään tuomion sai kaikkiaan yhdeksän miestä. Osan syytteet hylättiin.
 Toimintaa oli oikeuden mukaan ohjaillut moottoripyöräkerho Bandidokseen kuulunut mies. Hän oli ollut Bandidos MC:n jäsen vuodesta 2006 lähtien, mutta eronnut sittemmin kerhosta omien sanojensa mukaan.
 Mies oli työskennellyt rakennustyömailla pääkaupunkiseudulla ja luonut työmiehenä laajat verkostot alalle. Sittemmin hän oli alkanut konsultoida rakennusalalla ja lähtenyt pyörittämään muun muassa työmiehiä välittäviä yrityksiä.
 Mies oli mukana kaikkiaan kuudessa rakennusalan yrityksessä, joissa kaikissa oli oikeuden mukaan kierretty veroja ja työeläkemaksuja sekä laiminlyöty kirjanpidon pitäminen. Palkat oli maksettu pimeänä käteisellä. Tapaukseen liittyi myös kuittikauppaa.
 Rikoshyöty oli kunkin yrityksen kohdalla ollut jopa satoja tuhansia euroja. Yhteensä veroja oli jätetty maksamatta jopa 1,5 miljoonan euron edestä ja työeläkevakuutusmaksuja oli laiminlyöty lähes 900 000 euroa.
 Oikeuden mukaan rikokset oli tehty osana järjestäytyneen rikollisuuden toimintaa. Bandidokseen kuulunut mies oli käyttänyt määräysvaltaansa muihin. Yksi mukana olleista miehistä oli muun muassa pahoinpidelty taloudellisten erimielisyyksien vuoksi.
 Tapaukseen liittyen on ollut syytettyinä kaikkiaan 23 henkilöä, joista useilla on kytköksiä Bandidokseen. Oikeudessa ei kuitenkaan voitu osoittaa, että rikokset olisi tehty Bandidoksen nimissä. Tapauksen toimintamalli vastasi oikeuden mukaan järjestäytynyttä rikollisuutta.
 Rikokset oli tehty vuosina 2014–2017 pääkaupunkiseudulla.
 Päätekijöille kahden vuoden vankeustuomiot
 Bandidokseen kuulunut vuonna 1973 syntynyt mies tuomittiin yhteensä 25 talousrikoksesta kahdeksi vuodeksi vankeuteen. Rikoksiin lukeutui muun muassa useita törkeitä veropetoksia, törkeitä kirjanpitorikoksia ja törkeitä työeläkevakuutusmaksupetoksia. Hänet on aiemmin tuomittu vankeuteen kuudeksi vuodeksi törkeistä huumausainerikoksista, mikä alensi tuomiota.
 Yrityksissä oli ollut mukana vastuuhenkilöinä myös muita miehiä. Heidän tehtävänään oli muun muassa allekirjoittaa sopimuksia ja laatia tekaistuja laskuja. Ainakin yksi heistä oli sotkeentunut myös huumausainerikoksiin, joista on jo aiemmin annettu tuomio. Kysymys oli kokaiinin käytöstä ja hallussapidosta.
 Tämä vuonna 1995 syntynyt mies oli päätynyt mukaan toimintaan työharjoittelun kautta, jonka myötä hänelle oli annettu vastuurooli osassa yrityksiä. Tekojen aikaan parikymppiselle miehelle annettiin vuoden vankeustuomio 12 talousrikoksesta, kuten törkeistä veropetoksista, törkeistä kirjanpitorikoksista, törkeistä työeläkevakuutusmaksupetoksista sekä avunannosta kyseisiin rikoksiin.
 Osassa yrityksiä vastuuhenkilönä olleelle vuonna 1987 syntyneelle miehelle annettiin kahden vuoden ja neljän kuukauden vankeustuomio 19 talousrikoksesta, joissa oli kyse vastaavasta toiminnasta kuin vuonna 1973 ja 1995 syntyneiden miehen kohdalla.
 Vastuuasemassa kahdessa yrityksessä oli ollut myös vuonna 1963 syntynyt mies, joka tuomittiin kahdesta törkeästä veropetoksesta, kahdesta törkeästä kirjanpitorikoksesta ja kahdesta törkeästä työeläkevakuutusmaksupetoksesta kahdeksi vuodeksi neljäksi kuukaudeksi vankeuteen.
 Yhdessä yrityksessä mukana ollut 1983 syntynyt mies sai yhden vuoden ja neljän kuukauden vankeustuomion törkeistä talousrikoksista.
 Vastaava mestari tilasi töitä rikollisilta yrityksiltä
 Lisäksi tuomion sai vuonna 1966 syntynyt mies, joka oli tilannut töitä kyseisiltä yrityksiltä valvomilleen työmaille, vaikka oli tiennyt yritysten laittomasta toiminnasta. Vastaavana mestarina työmailla toiminut mies oli tuntenut Bandidokseen kuuluneen päätekijän jo pitkään ja ollut syytettynä samassa huumejutussa aiemmin.
 Hänet tuomittiin yhden vuoden ja kuuden kuukauden vankeuteen avunannosta kolmeen törkeään veropetokseen ja yhteen veropetokseen. Lisäksi mies tuomittiin veropetoksesta.
 Alle vuoden vankeustuomion sai toiminnassa mukana ollut vuonna 1972 syntynyt mies. Ehdollista vankeutta sai vuonna 1973 syntynyt mies ja vuonna 1958 syntynyt mies. Yhteistyö rikoksen selvittämisessä alensi osan tuomioita.
 Kuusi tuomittua määrättiin liiketoimintakieltoon. Oikeus määräsi vältetyistä veroista ja työeläkevakuutusmaksuista koituneet vanhingot korvattaviksi. Päätekijöille korvattavaa koitui satoja tuhansia euroja.
 Käräjäoikeuden tuomio ei ole lainvoimainen. Yle ei julkaise tuomittujen nimiä, koska tuomiot ovat alle viisi vuotta vankeutta.
 Lisää aiheesta:
 Rakennusalan poikkeuksellisen suuresta petosvyyhdistä syytteet 16 ihmiselle – käräjäkäsittelyyn päästään vasta vuoden päästä
 Rakennusalan yritysten epäillään jättäneen yli kolmen miljoonan euron edestä veroja ja työeläkemaksuja maksamatta – laaja talousrikoskokonaisuus syyteharkintaan
 Rakennusalan petosvyyhdestä miljoonavahingot

Miljoonia huijanneille rakennusalan yrittäjille vankeustuomiot – näin Bandidoksen jäsen ohjaili talousrikoksia pääkaupunkiseudulla


Summary: Lumiaurat ovat joutuneet työskentelemään vuorokauden ympäri Kalifornian ja Nevadan rajalla. Uudeksi vuodeksi alueelle ennustetaan kovia pakkasia.

Yhdysvalloissa viime päivien poikkeuksellisen  raskaita lumisateita  havainnollistaa osuvasti video, jossa lomalla oleva poika kokeilee lumikinoksen syvyyttä perheensä vuokramökillä.
 Poika hyppäsi lähellä South Lake Tahoen kaupunkia Pohjois-Kaliforniassa sijaitsevan mökin kuistilta – ja upposi aivan kokonaan paksuun hankeen.
 – Maanantaina satoi niin paljon lunta, että sitä ulottui kuistille saakka. Poikani, joka on yli 152-senttinen, päätti ottaa tilanteesta ilon irti, kertoo isä  Adam Nash  uutistoimisto Reutersille.
 Yhdysvaltain ilmatieteen laitoksen mukaan Tahoejärven ja Sierra Nevadan vuoriston alueelle Kalifornian ja Nevadan rajalle on uudenvuoden viikonloppuna luvassa kylmimpää säätä viiteen vuoteen. Pakkanen paukkuu 20 asteen tienoilla.
 Talvimyrsky koettelee Yhdysvaltoja
 Yhdysvaltojen länsirannikkoa ja luoteisosaa koetelleen talvimyrskyn vuoksi Kaliforniassa ja Nevadassa suljettiin alkuviikosta valtateitä ja siirryttiin hälytystilaan.
 Paikallinen lehti  Sierra Sun  kertoo, että keskiviikkona teitä saatiin aurattua sen verran, että hyötyajoneuvot pääsivät kulkemaan ja autoilijat pääsivät ajamaan tiettyjä reittejä kotiin eivätkä joutuneet viettämään pakkasyötä autoissaan.
 Lumisateiden jatkuessa viranomaiset kehottavat ihmisiä pysymään kodeissaan.
 – Lumiaurat työskentelevät vuorokauden ympäri täydellä varustuksella, mutta mitä enemmän teillä on liikennettä, sitä hitaampaa ja vaikeampaa auraaminen on, South Lake Tahoen kaupunki tiedotti keskiviikkona.
 Lue lisää:
 Rankka lumisade on sulkenut teitä ja hiihtokeskuksia Kaliforniassa ja Nevadassa – Oregonissa ja Washingtonissa kärsitään puolestaan pakkasesta

Katso video Kalifornian talvesta: Poika upposi päätä myöten lumihankeen


Summary: Hongkongin viranomaiset ovat määränneet kolme lentoyhtiötä keskeyttämään matkustajien kuljettamisen Hongkongiin, koska lennoilla on tuotu maahan koronaan sairastuneita matkustajia.

Finnairin lisäksi Hongkongin viranomaiset ovat määränneet rajoituksia Turkish Airlinesin ja Cebu Pacific Airin lennoille. Yhtiöt saavat kuljettaa matkustajia Hongkongista lähtevillä lennoilla, mutta eivät tuoda kaupunkiin matkustajia. Uusista  viranomaismääräyksistä kertoi  hongkongilainen The Standard-lehti.
 Rajoitukset koskevat 30. joulukuuta ja 12. tammikuuta välisenä aikana lennettäviä vuoroja.
 – Lennot Helsingistä Hongkongiin lennetään rahtilentoina ja vain paluulennoilla Hongkongista Helsinkiin on matkustajia, vahvistaa Finnairin viestintäjohtaja  Päivyt Tallqvist.
 Finnairin tapauksessa kyse Hongkongin Terveysministeriön  terveydensuojelukukeskuksen mukaan  27. joulukuuta Isosta-Britanniasta Helsinki-Vantaan kautta Hongkongiin lentäneestä matkustajasta, sekä kahdesta muusta tapauksesta.
 Viranomaiset määräävät lentoyhtiölle rajoituksia, mikäli vähintään neljällä saapuvalla matkustajalla todetaan viikon kuluessa koronatartunta.
 Finnair lentää alkuvuodesta Helsingin ja Hongkongin välillä viikoittain neljä edestakaisia vuoroa.
 Terveydensuojelukeskuksen mukaan viime päivinä lennoilla on tullut maahan 14 koronaan sairastunutta henkilöä, joista yksi on lentoyhtiön henkilökuntaan kuuluva. Kymmenen tapausta löytyi Hongkongin lentoasemalla maahantulon yhteydessä tehdyissä testeissä ja kolme myöhemmin karanteenin aikana.
 Hongkongin viranomaisten mukaan myös  Cathay Pacificin lennoilla  Yhdysvalloista Hongkongiin on todettu useita koronatapauksia. Uutistoimisto  Bloombergin mukaan  yhtiö tekee merkittäviä muutoksia lentoaikatauluihinsa vuoden ensimmäisen neljänneksen ajaksi.
 British Airways on peruuttanut suorat lennot Hongkongiin maaliskuun alkuun asti.

Finnair keskeyttää matkustajien kuljettamisen Hongkongiin kahdeksi viikoksi – syynä matkustajien koronatartunnat


Summary: UPM on ainoa yhtiö, joka ei ole saanut neuvoteltua Paperiliiton kanssa uutta työehtosopimusta. Lauantaina käynnistyvä lakko pysäyttää tehtaat, mutta myös tehdaskaupunkien lämmöntuotanto häiriintyy.

Lappeenrannan lämpövoiman tuotantopäällikkö  Tiia Kiuru  tarkkailee Mertaniemen varavoimalaitoksen kattiloita. Niitä tarvitaan pian, jos kaukolämmön tuotanto Kaukaalta lakkaa.
 – Täällä on tänäänkin testattu, että kattilat käynnistyvät myös öljyllä, Kiuru kertoo.
 Useiden kaupunkien energia- ja kaukolämpöyhtiöt ovat joutuneet valmistautumaan UPM:n työntekijöiden lakon vaikutuksiin, sillä monet kaupungit ovat riippuvaisia tehtailta saatavasta lämmöstä ja energiasta.
 UPM:n biovoimalaitokset tuottavat energiaa ja kaukolämpöä niiden osaomistajille eli kaupungeille. Esimerkiksi Kouvolassa ja Lappeenrannassa voimalaitosten tuottaman kaukolämmön osuus kaikesta kaukolämmöstä on vähintään 80 prosenttia.
 Lappeenrannan Energian toimitusjohtaja  Arto Nikkanen  kertoo, että mustaa pilveä Lappeenrannan lämmöntuotannon yllä ei kuitenkaan ole.
 Jos laitosten toiminta keskeytyy tai lämpöä tarvitaan enemmän, tilalle otetaan vaihtoehtoiset keinot, kuten öljy ja maakaasu.
 – Olemme normaalistikin varautuneet siihen, että voimalaitokseen voi tulla häiriö. Riski on siinä, että häiriö tulee varalaitoksiin. Meillä on sen varalle vielä vaihtoehtoja, mutta niillä ei voi toimia loputtomasti, kertoo Nikkanen.
 Lappeenrannan Energian toimitusjohtaja Arto Nikkanen kertoo, ettei kaupunkilaisilla ole kylmiä koteja vastaisuudessakaan. Kari Saastamoinen / Yle
 Maakaasun käyttö on Nikkasen mukaan Kaukaan Voiman biovoimalaitoksen tuottamaan lämpöön verrattuna merkittävästi kalliimpaa. Maakaasun asemesta Lappeenrannan energia käyttää lämmöntuotantoon ensisijaisesti kevyttä polttoöljyä.
 Kouvolalaisen KSS Energian toimitusjohtaja  Marko Riipinen kertoo myös, että Kymi Voiman biovoimalaitoksen tuottamaa kaukolämpöä käyttävillä kaupunkilaisilla ei ole hätää. Yhtiöllä on muiden tapaan varatuotantoa, jota käytetään poikkeustilanteissa ja huipputilanteissa talvisin, kun pakkanen kiristyy.
 – Huipputuotannon käyttöajat ovat vuodessa lyhyitä, mutta niitä tarvitaan ja ne ovat olemassa. Joinakin vuosina niitä ei tarvita lainkaan koeajoja lukuunottamatta. Harvoin varatuotantoa tarvitaan tässä mittakaavassa eli näin montaa laitosta samaan aikaan, Riipinen kertoo.
 Kustannukset nousevat
 Vaikka lämmöntuotanto on rutiinina turvattu kaikilla yhtiöillä, Lappeenrannan, Kouvolan ja Rauman kaupungit sekä niiden energiayhtiöt tekivät keskiviikkona neuvottelijaosapuolille  vetoomuksen voimalaitosten jättämisestä lakon ulkopuolelle .
 Mahdollisesti toteutuvan lakon hinta lämmöntuotannossa riippuu monesta asiasta, kuten pakkasista, lakon pituudesta ja käytettävästä polttoaineesta. Lisäkustannuksia olisi kuitenkin tulossa, kertoo KSS Energian toimitusjohtaja Marko Riipinen.
 Mertaniemen varavoimalaitoksella voidaan tuottaa lämpöä esimerkiksi maakaasun tai öljyn avulla. Kari Saastamoinen / Yle
 Vielä ei tiedetä, vaikuttaisiko varatuotannon käyttö esimerkiksi asiakkaiden maksuihin. Riipinen toivoo ensisijaisesti sitä, että biovoimalaitokset saisivat jatkaa normaalisti toimintaansa lakosta huolimatta.
 – Energia- ja kaukolämpöyhtiöt ovat toimijoita, jotka ovat joutuneet mukaan tähän lakkotilanteeseen. Toivon, että osapuolet löytävät ratkaisun tai vähintäänkin rajaavat energiantuotannon lakkotoimenpiteiden ulkopuolelle. Tämä koskee niin merkittävää määrää ihmisiä, Riipinen kertoo.
 Lauantaina alkavaksi suunnitellun lakon myötä tehtaiden toiminta pysähtyy ja myös niiden yhteydessä toimivien kaukolämpöä tuottavien voimalaitosten toiminta katkeaa.
 Sopimukseton tila
 Koko paperiteollisuuden työntekijöiden yhteinen työehtosopimus päättyy vuoden vaihtuessa. UPM:n työntekijät aloittavat lakon, koska lauantaina heillä ei ole enää voimassa olevaa työehtosopimusta.
 UPM on ainoa yhtiö, joka ei ole saanut neuvoteltua Paperiliiton kanssa uutta, yrityskohtaista työehtosopimusta.
 Paperiliiton puheenjohtaja Petri Vanhala ei enää usko, että lakkoa voi estää. Arkistokuva. Juuso Stoor / Yle
 Paperiliiton puheenjohtaja  Petri Vanhala  ei usko siihen, että lakkoa voisi enää estää. Tehtaiden yhteydessä toimivat voimalaitokset ja vedenkäsittely kuuluvat lakon piiriin siksi, että myös niiden työntekijät jäävät ilman voimassa olevaa sopimusta.
 – Paperiliitto olisi valmiina työskentelemään voimalaitoksilla, mutta UPM kieltäytyy maksamasta nykyisen työehtosopimuksen mukaista palkkaa. Tämä on 20 vuoden urani aikana ensimmäinen kerta, kun yhtiö ei tunnusta sopimuksen jälkivaikutusta.
 UPM vetoaa tiedotteessaan siihen, ettei jälkivaikutusta ole, koska yhtiö ei ole ollut sopimuksen osapuoli. Nyt vanheneva työehtosopimus on tehty Metsäteollisuus ry:n ja Paperiliiton välillä.
 UPM vei asian käräjäoikeuteen
 UPM  jätti tällä viikolla käräjäoikeudelle  turvaamistoimihakemuksen. Yhtiö vaati, että käräjäoikeus määrää Paperiliittoa asettamaan lakkorajat, joilla yhteiskunnan kannalta kriittiset toiminnot rajataan mahdollisen lakon ulkopuolelle. Käräjäoikeus hylkäsi hakemuksen torstaina siltä osin, ettei se tee päätöstä kuulematta Paperiliittoa.
 Hakemus koskee UPM:n ja sen tytäryhtiöiden voimalaitoksia ja vedenkäsittelyä Jämsänkoskella, Lappeenrannassa, Kouvolassa, Raumalla ja Valkeakoskella sekä vedenkäsittelyä Pietarsaaressa. Vedenkäsittelyllä tarkoitetaan raakavesi- ja jätevesilaitoksia, joita voimalaitokset tarvitsevat energian ja lämmön tuottamiseen.
 Paperiliitto jätti keskiviikkona UPM:lle esityksen uudeksi työsopimukseksi, mutta UPM:n juristi  Anna Polvenlahti  vahvistaa Ylelle, että yhtiö hylkäsi esityksen. Neuvottelut jatkuvat edelleen samasta aiheesta eli siitä, tehdäänkö työntekijöille yhtiökohtainen vai liiketoimintakohtainen työehtosopimus.
 Lue lisää aiheesta
 UPM:n tehtaat valmistautuvat lauantaina alkavaan lakkoon – professori arvioi, että UPM kokeilee uudenlaisen neuvottelutavan rajoja
 UPM ja ammattiliitot eivät löytäneet sopua valtakunnansovittelijan avulla – lakko alkaa 1. tammikuuta
 Paperiliiton lakko olisi toteutuessaan tavallista laajempi – UPM Kymin tehtaalla edes palovahdit eivät tulisi töihin

UPM:n tehtaiden voimalaitokset tuottavat valtaosan kaupunkinsa kaukolämmöstä – lauantaina lakko sulkee nekin, mutta kodit eivät silti kylmene


Summary: Tuleva soteuudistus uhkaa leikata pelastustoimen rahoitusta maakunnissa. Uudistus jättää hyvinvointialueille mahdollisuuden käyttää pelastustoimen rahoitusta sote-menoihin.

Ylämyllyn paloasema on ulkoisesti kuin suuri autotalli. Juuri sitä se tavallaan onkin.
 Liperin kunnassa sijaitseva asema on Pohjois-Karjalan pienimpiä. Se on tukikohta yhdelle paloautolle ja noin kymmenelle pelastajalle. He ovat pääasiassa vapaaehtoisia, jotka tulevat paikalle tarvittaessa.
 Ylämyllyn taajamalla on ollut oma paloasema vuodesta 1997. Ari Haimakainen / Yle
 – Kolarit ja tulipalot ovat yleisiä keikkoja. Ehdimme paikalle yleensä samaan aikaan naapurikaupunki Joensuun kollegoiden kanssa, sopimuspalokuntalainen  Mikko Parviainen  kuvailee.
 Mikko Parviaiselle pelastusalan työt ovat rakas harrastus ja sivutoimi. Ari Haimakainen / Yle
 Pelastusalan ammattilaisten mielestä Ylämyllyn paloasema on tarpeellinen. Jatkossa sen – ja Suomen kymmenien muiden pienten paloasemien – toiminta voi kuitenkin olla uhattuna. Soteuudistuksen myötä asemat joutuvat taistelemaan budjetistaan muun muassa terveyskeskusten kanssa.
 Vuoden 2023 alussa voimaan astuva uudistus synnyttää niin kutsutut hyvinvointialueet ja muuttaa olennaisesti julkisten palveluiden rahavirtoja.
 Selvitimme, mitkä ovat keskeiset vaikutukset nimenomaan pelastustoimeen.
 1. Rahoitus
 Tällä hetkellä pelastustoimea rahoittavat Suomessa kunnat. Ne päättävät, minkä verran alueellisilla pelastuslaitoksilla on rahaa esimerkiksi paloasemiin ja henkilökuntaan.
 Vuoden 2023 tammikuusta lähtien rahoituksen myöntää valtio, omien laskennallisten kriteeriensä mukaan. Näitä kriteereitä ovat eri alueiden asukasmäärät, niiden asukastiheys ja niin sanottu riskiperustekerroin.
 Rahoituksen käytöstä puolestaan päättävät eri puolille Suomea perustettavat hyvinvointialueet, jotka vastaavat myös alueensa sosiaali- ja terveyspalveluista.
 – Pelastustoimi saa suunnilleen saman verran rahaa kuin nytkin, noin 30 miljoonaa euroa, mutta käytännössä rahoituksen pieneneminen on aito uhka, Pohjois-Karjalan pelastuslaitoksen pelastusjohtaja  Markus Viitaniemi  kertoo.
 – Valtion pelastustoimen rahoitus on yleiskatteellista, eli sitä saa käyttää myös sote-menoihin. Koska sotepalveluissa on tunnetusti rahoitusvajetta, päättäjillä on taatusti paineita käyttää pelastustoimen budjettia vaikkapa terveyskeskuksiin, hän jatkaa.
 2. Valtion ohjaus
 Koska pelastustoimen rahat tulevat valtiolta, kiristää se otettaan varojen käyttämisestä. Valtiollista ohjausta on Viitaniemen mukaan luvassa isoissa, strategisissa asioissa, jotka täsmentyvät myöhemmin.
 Pelastustoimen budjetti on Pohjois-Karjalassa noin 30 miljoonaa euroa. Ari Haimakainen / Yle
 Jo nyt on tiedossa, että hyvinvointialueille voidaan asettaa yhteisiä toiminnan tavoitteita. Mitä nuo tavoitteet ovat pelastustoimen osalta, jää nähtäväksi.
 – Viime kädessä suurin valta pelastusasioista on joka tapauksessa hyvinvointialueilla. Niiden päättäjien ensimmäisiä suuria ratkaisuja ovat päätökset palveluverkoista eli siitä, miten tiheässä vaikkapa paloasemia pidetään – ja millaisella miehityksellä, Viitaniemi sanoo.
 3. Aluemuutokset
 Kun soteuudistus astuu voimaan, vastuu pelastustoimesta siirtyy hyvinvointialueille. Ne perustuvat pitkälti maakuntajakoon, aivan kuten nykyiset pelastuslaitoksetkin.
 Ainakin yksi pelastustoimen aluemuutos kuitenkin nähdään: Jokilaaksojen ja Oulu-Koillismaan pelastuslaitokset yhdistyvät Pohjois-Pohjanmaan pelastuslaitokseksi.
 Keski-Uudellamaalla käsillä on erikoinen tilanne, kun alueen nykyinen pelastuslaitos pitäisi hyvinvointialueiden mukaan jakaa Vantaa-Keravan ja muun Keski-Uudenmaan pelastuslaitoksiin. Tavoitteena on kuitenkin alueiden yhteinen pelastuslaitos.
 Tammikuun vaalit ratkaisevat paljon
 Pelastustoimen siirtyminen hyvinvointialueiden kontolle ei näy suomalaisten arjessa välittömästi, korostaa Markus Viitaniemi. Hän kuitenkin pitää muutoksia pitkällä aikavälillä todennäköisinä.
 – Olisi toivottavaa, että aluevaalien ehdokkaat ottaisivat näkyvästi kantaa siihen, millaista pelastustoimea he haluavat tulevaisuudessa rakentaa. Nämä ovat meille tärkeät vaalit, vaikka julkinen huomio on enemmän sote-asioissa, Viitaniemi sanoo.
 Aluevaalit käydään 23. tammikuuta.
 Voit keskustella aiheesta 1.1. klo 23 saakka.
 Lue myös:
 Pohjois-Karjala lähtee soteuudistukseen valtavalla etumatkalla – nämä 4 asiaa muuttuu, kun Siun sotesta tulee hyvinvointialue
 Aluevaalien ehdokkaiden äänestysnumerot julkistettiin – ehdokasmäärissä vaihtelua eri puolilla Suomea
 Analyysi: Koronan varjostamat aluevaalit – helsinkiläisten poissaolo vaaleista nostaa keskustaa ja pudottaa vihreitä

Paloasemien rahoitusta voidaan käyttää jatkossa vaikka terveyskeskuksiin – nämä kolme asiaa muuttuvat pelastustoimessa hyvinvointialueiden myötä


Summary: Ulkomaisilta matkustajilta edellytetään muiden todistusten lisäksi negatiivista testitulosta. Rajavartiolaitos arvioi, että matkustajamäärät ovat nousseet jopa viisinkertaisiksi kesästä, jolloin sisärajoja valvottiin viimeksi.

“Täydellistä myrkkyä” sujuvuuden kannalta, “johtaisi kaaokseen”. Näin Rajavartiolaitos arvioi etukäteen valvonnan palauttamista Suomen sisärajoille. Arvio löytyy ja sosiaali- ja terveysministeriön muistiosta.
 Pandemian kiihtyessä koronatodistusten tarkastukset Suomen sisärajoilla alkoivat kuitenkin tiistaina iltapäivällä, kun hallituksen päätös niin sanotun “hätäjarrun” käytöstä tuli voimaan.
 Sisäraja tarkoittaa Suomen sekä EU- ja Schengen-maiden välistä liikennettä. Ulkorajalla eli esimerkiksi Venäjän vastaisella rajalla valvonta ja rajatarkastukset ovat jatkuneet koko ajan normaalia tiukemmilla käytännöillä.
 Tiistain jälkeen ulkomaalaisten Suomeen pääsyn edellytys on ollut todistus täydestä rokotussarjasta tai alle kuusi kuukautta sitten sairastetusta Covid-19-taudista.
 Näiden lisäksi vaaditaan vielä todistus alle 48 tuntia vanhasta negatiivisesta testituloksesta.
 Suomalaisilta todistuksia ei maahantulotarkastuksessa kysytä. Heille ja pysyvästi Suomessa asuville ulkomaalaisille suositellaan testausta ennen Suomeen palaamista sekä kotitestausta heti paluun jälkeen.
 Rajaturvallisuusasiantuntija  Tomi Kivenjuuri  sanoo, että povattu rajakaaos taklataan tekemällä tarkastukset matkustajille riskiarvion perusteella.
 – Matkustajamäärät ovat niin isoja, että kaikkien todistuksia ei välttämättä pystytä tarkastamaan, Kivenjuuri sanoo.
 Erityinen valvonta Suomen sisärajoilla on tullut pandemian aikana jo tutuksi; matkustamista rajoitettiin reilun vuoden ajan heinäkuuhun saakka.
 Tilanne on kuitenkin muuttunut kesästä, sillä liikenne sisärajoilla on kasvanut reippaasti. Rajavartiolaitos arvioi, että liikennemäärät ovat nousseet vähintään 4–5-kertaisiksi.
 Tarkastuksia erityisesti lentokentille ja Tornioon
 Kivenjuuren mukaan tarkastuksia tullaankin tekemään osittain valikoiden, “riskiarvion” perusteella. Tarkastukset painottuvat Helsinki-Vantaan ja Pohjois-Suomen lentokentille, satamiin sekä suurimmalle maarajan ylityspaikalle Tornioon.
 Pienemmillä ylityspaikoilla pohjoisemmassa Suomessa tarkastukset ovat Kivenjuuren mukaan valikoidumpia.
 – Resurssit eivät riitä täysin kattavasti tai siihen ei ole välttämättä tarvetta, hän sanoo.
 Kaikilla rajoilla, myös Helsinki-Vantaan lentokentällä, koronatodistuksia joudutaan kuitenkin kysymään kohdennetusti.
 Joitain yksittäisiä lentoja tai osa lennon matkustajista saatetaan päästää ohi tarkastuksen, Kivenjuuri sanoo.
 Tarkastettavien valinta tehdään yhdessä terveysviranomaisten kanssa. THL päivittää jatkuvasti tietoa siitä, missä maissa korona leviää voimakkaimmin.
 – Pääsääntö on, että yritetään tarkastaa niin paljon kuin mahdollista.
 Mutta ruuhkahuippuina ei välttämättä kyetä tarkastamaan.
 Kivenjuuri uskoo, ettei tarkastamatta jättäminen vähennä valvonnan tehoa koronan leviämisen kannalta.
 – Matkustaja ei voi tietää tarkastetaanko häntä vai ei. Kaikki joutuvat siihen varautumaan.
 “Jonoutuminen vaarattomampaa kuin mantereella”
 Tarkastettavien valikoinnilla pyritään estämään ruuhkien syntyminen. Liikkumisen puuroutuminen ja jonot muodostavat itsessään riskin tartuntojen leviämiselle.
 Vantaan sote-johtaja  Timo Aronkytö  pitää lentokenttää vaikkapa ostoskeskusta turvallisempana paikkana. Vantaa vastaa lentokentän koronaturvallisuudesta.
 – Jonoutuminen on vaarattomampaa kuin mantereella, mutta toki kiusallista, Aronkytö sanoo.
 Kukaan ei kysynyt torstaina Chicagosta tulleelta Stella Kannolta koronapassia tai testitodistuksia. Helsinki-Vantaalla kaikki sujui lennon jälkeen nopeasti, eivätkä uudet rajoitukset näkyneet matkustajille hitautena, Kanto toteaa. Sini Järnström / Yle
 Aronkydön mukaan satunnaisten matkustajien “luikahtaminen” maahan ilman negatiivista testitulosta ei lisää riskiä epidemian kiihtymistä Suomessa.
 – Se on mahdollista, koska joudumme tekemään terveystarkastustoimintaa pistokokeina. Riski on pieni tilanteessa, jossa Suomessa positiivisten testien osuus on 30 prosenttia.
 Tomi Kivenjuuri arvioi Ylelle torstaina, että ruuhkaa ei toistaiseksi rajanylityspaikoilla ole syntynyt. Rajavartiolaitos varoitti ruuhkasta muun muassa tiedotteessaan.
 – Eilinen [keskiviikko] oli varsinainen kokonainen tarkastuspäivä, ja se meni vielä varsin hyvissä merkeissä. Ei ole tiedossa että olisi ollut suurempaa puuroutumista.
 Kuinka paha kaaos on odotettavissa, kun arki lomaviikkojen jälkeen koittaa?
 Lisäksi osa maista, esimerkiksi Yhdysvallat on hiljattain purkanut matkustamiseen liittyviä rajoituksia.
 – Olemme pyrkineet välittämään ennakkoon viestiä, että kentällä pitää varata aikaa, saataisiin joustoa aikatauluihin eikä jonoja syntyisi.
 Matkustaminen ei poikkea aiemmasta korona-normaalista, matkustajat sanovat
 Helsinki-Vantaalla moni matkailija koki uudet rajoitukset helppoina, vaikka dokumentit teettivät jonkin verran lisätyötä.
 Troy Raisanen  lensi Suomeen Los Angelesista Chicagon kautta. Hänihmetteli sitä, että lentoyhtiöltä ei tullut uusista rajoituksista mitään informaatiota. Raisasta auttoi tarvittavien dokumenttien kanssa hänen veljensä.
 – Muuten kaikki oli ok erilaisten todistusten kanssa. Eniten työtä minulla teetti negatiivisen testituloksen saaminen ennen matkaa, koska Los Angelesissa koronatestipaikat ovat todella ruuhkatuuneet, Raisanen toteaa.
 Coloradosta New Yorkin kautta Suomeen matkustaneen  Jessica Henkeyn  mielestä kaikki oli kuin aiemminkin. Henkey matkusti Suomeen viimeksi pari kuukautta sitten, eikä muutosta siihen verrattuna ollut merkittävä. Esimerkiksi ruuhkia ei ollut nyt lainkaan.
 – Pidän siitä, miten rauhallista täällä on. Kun matkustin tänne, muilla lentokentillä oli kamalan ruuhkaista, Henkey sanoo.
 Matkustaminen ei ole Jessica Henkeyn mielestä sen kummempaa kuin ennen koronaakaan. Ainoastaan maskinkäyttö on erilaista. Sitä pitää pitää töissäkin koko ajan, joten siihen on jo tottunut, Henkey nauraa. Sini Järnström / Yle
 Aiheesta voi keskustella perjantaihin 31.12. klo 23 saakka.
 Lue lisää:

"Johtaisi kaaokseen", arvioi Rajavartiolaitos – koronatodistuksia ei pystytä tarkistamaan kaikilta ulkomaisilta matkustajilta


Summary: Kenraaliluutnantti Pasi Välimäki sanoo, että Euroopan epävakaata turvallisuustilannetta seurataan myös maavoimissa tarkasti. Välimäki sai maavoimat komentoonsa tänään paraatikatselmuksessa Mikkelissä.

Maavoimien uusi komentaja  Pasi Välimäki  pitää Euroopan epävakaata tilannetta "sotilaallisesta näkökulmasta vakavana".
 Välimäki kuitenkin korostaa, ettei Suomeen kohdistu tällä hetkellä sotilaallista uhkaa.
 Suurvaltojen väliset jännitteet ovat kasvaneet erityisesti Ukrainan kiristyneen tilanteen vuoksi.
 Puolustusvoimat seuraa tilannetta tehostetusti ja laatii arvioita eri skenaarioista.
 – Varaudumme valmiuden kohottamisen tai valmiuden säätelyn toimenpiteisiin maalla, merellä sekä ilmassa.
 Puolustusvoimat ei Välimäen mukaan lähtökohtaisesti kommentoi julkisuudessa, mitä nämä toimenpiteet ovat.
 – Niitä tehdään, jos tarvetta siihen ilmenee. Meillä on erittäin hyvä tilannekuva ja johtamisketju. Päätöksentekoketju on toimiva sekä eheä. Kansalaiset voivat luottaa tässäkin Puolustusvoimiin.
 Maavoimat hyvässä kunnossa
 Välimäen edeltäjä, reserviin siirtyvä  Petri Hulkko  arvioi, että maavoimat on  paremmassa kunnossa kuin kertaakaan rauhan aikana.
 Välimäki on samaa mieltä. Hänestä maavoimat kykenee vastaamaan nykypäivän muuttuviin tilanteisiin.
 Maavoimat koostuu lähes 200 000 reserviläisestä, 20 000 varusmiehestä ja 4 000 palkatusta työntekijästä.
 – (Suorituskyky) on hyvä ja se on mitoitettu meille oikein, Välimäki toteaa.
 Nykypäivän konfliktit "monimuotoisia"
 Välimäestä nykypäivän konflikteja ei voi kuvata samalla tapaa kuin aikoinaan.
 – Ei voida todeta, että sota tulee ja alkaa nyt. Että julistetaan se alkaneeksi, sitten se tapahtuu ja on ohi.
 Sen sijaan Suomen tulisi varautua siihen, että valtakunnan eri osissa tapahtuu erilaisia asioita.
 Välimäki kuvaa nykypäivän konflikteja ja niihin liittyviä haasteita "monimuotoisiksi". Esimerkkinä hän mainitsee koronapandemian.
 – Kaikkiin näihin (asioihin) meidän on (pystyttävä) vastaamaan yhdessä. Siksi ajatus kokonaisvaltaisesta aluepuolustuksesta on varsin toimiva. Ajatus siitä, että ratkotaan ongelmia paikallisesti.
 – Pitkän ajan kehittämissuunnitelmamme vastaavat juuri tämän tyyppiseen kokonaisuuteen.
 "Ei intin hommat niin vakavia ole"
 Liikuntaa, lukemista ja ruoanlaittoa harrastava Välimäki kuvailee itseään käytännönläheiseksi sekä suoraviivaiseksi henkilöksi. Tulevaa tehtäväänsä hän odottaa innolla.
 – Maavoimien henkilöstö on ammattitaitoista, motivoitunutta ja tunnetaan taitavana väkenä. Odotan kovasti yhdessä tekemistä ja sitä, että joukkojen kanssa pidetään pirteä ja hyvä ilme.
 – Ei nämä intin hommat niin vakavia ole, että aina pitäisi olla naama mutrulla.
 Korjattu 30.12.2021 klo 18:35: Otsikkoa korjattu. Aiemmin siinä luki "Puolustusvoimien uusi komentaja...", Välimäki on maavoimien uusi komentaja.
 Lue myös:
 "Kollegat ympäri maailmaa kehuvat" – Maavoimien komentaja jää eläkkeelle ja ylistää joukkojen suorituskykyä parhaaksi sitten toisen maailmansodan

Maavoimien uusi komentaja Pasi Välimäki Euroopan epävakaasta turvallisuustilanteesta: "Sotilaallisesta näkökulmasta tilanne on vakava"


Summary: Ihmisasutus ylsi syrjäisille Färsaarille hyvin myöhään. Tuore tutkimus löysi asutushistorialle alun järvenpohjaan päätyneistä lampaiden ulosteista.

Skotlannin, Norjan ja Islannin välissä Pohjanmerellä sijaitsevien Färsaarten asukkaat ovat viikinkien jälkeläisiä, eikä saarilla asukkaita ollutkaan ennen viikinkejä. Niin ovat ajatelleet sekä arkeologit että färsaarelaiset itse.
 Keskiaikaisten tekstien perusteella on voitu uumoilla, että Färsaarilla oli käyty jo ennen viikinkiaikaa. Matkalaiset olisivat olleet irlantilaisia munkkeja. Heistä  St. Brendan  jäi aikakirjoihin 500-luvun alun Atlantin-purjehtijana.
 Asumuksista ei ole löytynyt viikinkiaikaa vanhempia merkkejä. Niinpä on päätelty, että viikinkien täytyi olla ensimmäisiä pysyviä tai edes pysyvähköjä asukkaita.
 Vakiintunut käsitys horjahti ensi kertaa kunnolla viime vuosikymmenellä, kun Sandoyn saarelle kinostuneesta hiekkapenkereestä löytyi todisteita siitä, että saarella oli poltettu turvetta ja viljelty ohraa jopa jo 300-luvulla.
 Skandinaaveilla ei vielä silloin eikä pitkään aikaan sen jälkeenkään ollut avomerimatkojen vaatimia purjeita.
 Quaternary Science Reviews  -lehdessä vuonna 2013 julkaistuun brittiläis-färsaarelaiseen tutkimukseen osallistunut Färsaarten museon arkeologi  Símun V. Arge  myönsi  lehdistötiedotteessa  tuolloin, etteivät löydöt kertoneet, keitä saarilla eli ja mistä he tulivat.
 – On kuitenkin selvää, että he nostivat, kuivasivat ja polttivat turvetta. Heidän on siis täytynyt viipyä täällä ainakin jonkin aikaa, Arge perusteli.
 1400-luvn lopun puupiirroksessa Pyhä Brendan tovereineen kohtaa  jollakin pitkistä merimatkoistaan merihirviön. Hänen kerrotaan löytäneen 500-luvun alkuvuosikymmenien matkoillaan "Siunattujen maan". Sitä on arveltu Färsaariksi mutta myös jopa Pohjois-Amerikan manteereksi. Todisteita kummastakaan ei ole.  Granger / AOP
 Viikinkien on laskettu rantautuneen Färsaarille aikaisintaan vuoden 850 paikkeilla. Nature-tiedelehtiperheen  Communications Earth & Environment  -lehdessä tässä kuussa ilmestynyt yhdysvaltalaistutkimus osoittaa saarilla olleen asutusta jo yli kolme vuosisataa aiemmin
 Asukkaiden alkuperästä uusi tutkimus on valmis arvelemaan enemmän kuin Arge: he olivat kelttejä mutta eivät välttämättä munkkeja. Tutkimus on omistettu Argelle, joka kuoli alkuvuonna.
 Perustuslaki oli lammaslaki
 Färsaarilla asuu nykyisin noin 53 000 ihmistä. Lampaita on enemmän. Niitä on aina ollut paljon, ja yhteiskunta on rakentunut pitkälti juuri niiden varaan.
 Lampaiden ikiaikaisesta merkityksestä todistaa jo saariston nimi. Se on peräisin muinaisskandinavian sanasta færeyjar, joka tarkoittaa sananmukaisesti lammassaaria.
 Saarten vanhin laki, eräänlainen perustuslaki vuodelta 1289, oli nimeltään lammaslaki. Se sääteli elämää yleensä mutta ennen muuta lampaidenpitoa.
 Villa ja siitä neulotut tuotteet olivat pitkään Färsaarten tärkein vientituote. Paikallisille asukkaille ne olivat usein käteistä rahaa, eikä muuta välttämättä ollutkaan. Neuleilla ostettiin suolaa, sokeria ja muuta tarpeellista, jota saaret itse eivät tarjonneet.
 Kotona ruokapöydässä oli silloin ja on usein edelleen lampaiden lihaa ja elimiä keitettyinä, paistettuina, kuivattuina ja hapatettuina. Taloudessa kalastus vei ykköspaikan sata vuotta sitten. Nykyisin 95 prosenttia vientituloista on peräisin kalataloudesta.
 Ull er Føroya gull, "villa on Färsaarten kultaa".  Färsaarelainen sananlasku
 Uusi asutustutkimus pohjautuu siihen, että lampaiden ulosteita on säilynyt järvenpohjien otollisissa olosuhteissa varhaisimmista ajoista asti.
 Pohjasedimentteihin kerrostuu ympäristöstä kulkeutuvaa materiaalia, mikä muodostaa oivallisen aikajanan ympäristön muutoksista ja samalla ihmisten vaikutuksesta niihin.
 Eysturoyn saarella sijaitsevan Eiðin kylän tiedetään olleen asuinpaikka viikinkiaikana, mutta oliko se sitä jo aiemmin? Vastausta etsittiin lähijärven pohjasta kairatuista sedimenttinäytteistä useilla tutkimusmenetelmillä.
  Eysturoyn saarella sijaitsevan järven pohjassa on luonnon omaa arkistotietoa saaren vanhimmasta asutuksesta.  Raymond Bradley / Massachusettsin yliopisto
 Järvenpohjan näytepötkylöissä oli todisteita 2,7 metrin syvyydeltä eli kymmenentuhatta vuotta ympäristön historiaa.
 Aikajanaan ilmestyi yhtäkkiä runsaasti merkkejä lampaiden ulosteista, todennäköisimmin vuosilta 492–512. Ennen lampaiden ilmaantumista näytteissä ei ollut mitään näyttöä nisäkkäistä, ei villeistä eikä kesytetyistä.
 Ulosteessa kiistattomia biomarkkereita ovat lampaiden DNA-fragmenttien lisäksi kaksi lipidiä, rasva-ainetta, joita syntyy lampaiden ruoansulatuksessa.
 Ajoituksessa puolestaan auttoi tieto Islannissa vuonna 877 tapahtuneesta tulivuorenpurkauksesta, joka lennätti tuhkaa myös Färsaarille ja jätti sormenjälkensä tutkijoille.
 Ylilaidunnus näkyy luonnossa
 Samaan aikaan, kun lampaat alkoivat nyhtää ravintoa Färsaaren luonnosta, sieltä katosivat puut – pajut, katajat ja koivut.
 Sekin viittaa vahvasti ihmisen saapumiseen lammaskarjoineen ja kirveineen. Lampaille maistuvat ruohokasvit valtasivat saaret.
 – Färsaarten nykyluonto on karua. Lähes jokainen neliömetri on lampaiden kaluamaa, sanoo tutkimusta johtanut ympäristötieteilijä  Lorelei Curtin , tuolloin  Columbian yliopiston  väitöskirjatutkija.
 Färsaaren lampaat laiduntavat omin päin Färsaarten vaakunan kultasarvinen ja hopeaturkkinen pässi on peräisin 1400-luvulta.
Frank Hecker / Alamy / AOP & Faroeislands.fo; kuvankäsittely Yle Färsaarten pienet ja sitkeät lampaat ovat alkuperältään pohjoiseurooppalainen rotu, jonka uuhet kasvavat noin 20 kilon kokoisiksi ja pässit enimmillään 40-kiloisiksi. Ne ovat kirjava joukko, väriltään niin valkoisia ja harmaita kuin punertavia, ruskeita ja mustia. Laumat jakautuvat pieniin ryhmiin, jotka vaeltelevat ja laiduntavat enimmäkseen ilman ihmisen apua. Rodun luuston joustava rakenne on omiaan kapuilemisessa jyrkillä rinteillä. Alkuperäinen lammaskarja sai 1600- ja 1840-luvuilla täydennystä islantilaisista ja skotlantilaisista roduista. Geenien sekoituksesta koitui aiempaa lihakkaampia lampaita ja parempilaatuista villaa. Viimeiset täysin alkuperäisrotuun kuuluneet lampaat elivät villeinä asuttamattomalla Lítla Dímunin saarella. Vuonna 1860 ammutut kolme yksilöä ovat esillä Färsaarten kansallismuseossa. Pässi pääkaupungin liepeillä. Färsaaria on 18, mutta 40 prosenttia asukkaista elää pääkaupungissa Tórshavnissa.
CNMages / Alamy / AOP
 Färsaarten ensimmäisten asukkaiden ja samalla lampaiden tulemisesta juuri kelttien mailta, Irlannista tai Skotlannista, puhuvat osaltaan paikannimet. Monilla on juuret kelttikielessä. Kelttiläisyyttä on myös hautojen merkinnöissä, joita ei tosin ole kyetty ajoittamaan.
 Rikkana rokassa on irlantilaisen maantieteilijämunkin  Dicuilin  kirjoitus vuodelta 825. Hänen mukaansa pohjoisessa oli saaria, joilla "erakot olivat asuneet jo ainakin sata vuotta".
 Tämän päivä färsaarelaisten perimässä puolestaan on muistoja kelttiläisistä naisista. Ehkä viikinkimiehet hakivat morsiamia Skotlannista, lähempää kuin sukujensa pohjoisilta kotikonnuilta, mutta tutkijoiden mukaan kelttigeenien osuus on sellaiseen selitykseen perin suuri.
 – Meidän tutkimuksemme on naula arkkuun. Färsaarilla asuttiin jo ennen viikinkiaikaa, summaa Lorelei Curtin.
 Ohranjyvätutkimuksiin osallistunut skotlantilaisen Aberdeenin yliopiston emeritusprofessori  Kevin Edwards  iloitsee siitä, että vahvaa näyttöä varhaisesta asutuksesta on nyt kahdelta Färsaarelta, Sandoysta ja Eysturoysta.
 – Alkaakohan tutkimuksissa löytyä samanlaisia todisteita myös Islannista, jossa on esitetty vastaavia argumentteja viikinkejä edeltäneistä asukkaista? Edwards pohtii.

Ikivanhojen lampaanpapanoiden DNA kirjoittaa Färsaarten historiaa uusiksi: viikingit eivät olleetkaan ensimmäisiä asukkaita


Summary: Kolmatta rokotetta on THL:n mukaan haettu vilkkaasti. Hieman vajaa viidennes suomalaisista on ottanut kolme rokoteannosta. Yle kokeili, miten nopeasti koronarokotusjono eteni Lahdessa.

Lyhentynyt rokotusväli ja nopeasti leviävä omikron ovat saaneet ihmiset hakemaan tehosterokotteita niin pian kuin mahdollista. Hyvällä tuurilla rokotuksen voi saada vain kävelemällä sisään rokotuspaikalle, mutta useimmiten walk in -rokotuspaikoilla on jonoa.
 Yle kokeili, miten nopeasti koronarokotusjono etenee Lahden Trion walk in -rokotuspisteellä tiistaina 28. joulukuuta. Rokotuspiste oli avoinna kello 15–19. Jo pisteen avauduttua jonossa oli noin 150 henkilöä. Katso videolta, miten aika vierähti.
 Rokottajista on pulaa kaikkialla – Helsinki sallii koronarokotusten jakamisen yksityisillä työterveysasemilla
 THL:n mukaan etenkin kolmatta rokotusta on otettu vilkkaasti. Keskiviikkoon 29. joulukuuta mennessä kolme rokotusannosta on saanut 19,1 prosenttia viisi vuotta täyttäneistä kansalaisista. Viikon takaiseen verrattuna komannen annoksen kattavuus on kasvanut 3,5 prosenttiyksiköllä.
 Päijät-Häme on hieman valtakunnallisesta tahdista jäljessä, siksi Päijät-Sote lisää tuntuvasti walk in -rokotuspisteitä. Päijät-Sote on palkannut kymmeniä hoitajia lisää rokottamaan. Tammikuussa Nastolassa ja Lahden lähikunnissa Orimattilassa ja Hollolassa walk in -rokotuspisteet ovat auki aamusta iltaaan.
 – Olemme hajauttaneet rokotuspisteitä, ettei jonoja kertyisi. Jonotusajat ovat olleet paikoin pitkiä. Puolessa tunnissa pitäisi rokotus saada, sanoo toimialajohtaja  Kimmo Kuosmanen  Päijät-Sotesta.
 Päijät-Hämeen tilannetta alkaa helpottaa tammikuussa myös se, että työterveys alkaa hoitaa rokotuksia. Voimakkaasti immuunipuutteisille yli 12-vuotiaille suositellaan jo neljättä rokoteannosta. Tehosteannoksen voi ottaa, kun kolmannesta annoksesta on kulunut 3–4 kuukautta.
 Voit keskustella aiheesta perjantai-iltaan klo 23:een saakka.

Kolmatta rokotusta voi joutua odottamaan yli tunnin: Ylen toimittaja ja kuvaaja astuivat Lahdessa rokotusjonoon, jossa hermoja koeteltiin


Summary: Yritykset saavat vaatia asiakkailta koronapassia, mutta samalla niiden on noudatettava henkilömääriä koskevia rajoituksia. Museot voivat pitää ovensa auki ja urheilupaikoista on mahdollista varata yksityinen vuoro lähipiirille.

Asiakastilojen sulkemisten poikkeukset ja koronapassin käyttö rajoitusten rinnalla ihmetyttävät.
 Hallitus hyllytti juuri koronapassin kolmeksi viikoksi. Osa aluehallintovirastoista on kieltänyt yleisötilaisuudet kokonaan, osa on asettanut tapahtumille henkilömäärää koskevia rajoituksia.
 Esimerkiksi yli Etelä-Pohjanmaalla voi järjestää korkeintaan 20 hengen ja Pohjois-Savossa korkeintaan 50 hengen tilaisuuksia ja tapahtumia. Uudellamaalla ja Varsinais-Suomessa taas  erilaiset yleisötilaisuudet ovat kokonaan kielletty .
 Aluehallintovirastot ovat linjanneet, että yrityksien on noudatettava henkilömääriä koskevia rajoituksia, mutta samalla ne voivat vaatia koronapassia asiakkailtaan. Tähän asti koronapassi on ollut vaihtoehto rajoituksille.
 Uudellamaalla ja Pohjois-Pohjanmaalla myös asiakastilat, kuten sisäliikuntapaikat ja kuntosalit on määrätty kiinni. Sulkeminen perustuu tartuntatautilain 58g pykälään.
 Yllättäen museot kuitenkin voivatkin pitää ovensa auki, kunhan noudattavat terveysturvallisuusohjeita. Myös liikuntapaikoista voi vuokrata yksityisvuoroja perheen yhteiskäyttöön.
 Esimerkiksi elokuvateatteri voi vaatia asiakkailtaan koronapassia samaan aikaan kun sitä koskevat henkilömäärää koskevat rajoitukset. Kuvituskuva. Rea Lemström / Yle
 Koronapassia voi vaatia yleisörajoitusten rinnalla
 Hallitus teki tiistaina päätöksen  koronapassin käytön keskeyttämisestä  koronan leviämisalueilla kolmeksi viikoksi. Jäädytys astui voimaan tänään torstaina ja on voimassa 20. tammikuuta asti.
 Tämä tarkoittaa, että koronapassia ei voi käyttää leviämisalueilla vaihtoehtona alueellisille yleisötilaisuuksien tai asiakastilojen rajoituksille.
 Tällä hetkellä kaikki maakunnat Kainuuta lukuunottamatta ovat koronan leviämisaluetta.
 Etelä-Suomen aluehallintoviraston ylitarkastaja  Oona Mölsä  kertoo avien tulkitsevan, että valtioneuvoston asetus ei estä koronapassin kysymistä.
 Sen vaatiminen on yhä mahdollista toiminnoissa, joissa esimerkiksi yleisömäärää rajoitetaan ja joissa passia on aiemmin käytetty rajoitusten sijaan.
 – Sen lisäksi, että koronapassia kysytään, myös rajoituksia on nyt noudattava. Pelkästään rajoituksen noudattaminen riittää myös. Toiminnanharjoittajalla on oikeus edellyttää asiakkailta koronapassia, sen ei tarvitse olla vain suositus. He voivat myös kieltäytyä ottamasta ihmisiä sisään, jos heillä ei ole koronapassia, Mölsä sanoo.
 Johtaja  Jaska Siikavirta  sosiaali- ja terveysministeriöstä vahvistaa, että aluehallintoviraston tulkinta tartuntatautilaista ja asetuksesta on aivan oikea. Viranomaisten välillä ei ole linjasta erimielisyyttä.
 – Hallitus poisti koronapassin käytön rajoitusten sijaan. Se ei puuttunut millään tavalla siihen, missä tilanteissa passia saa lain mukaan edellyttää tilaisuuteen osallistuvilta. Passia saa edellyttää ja epidemiatilanne huomioiden se on myös suositeltavaa, Siikavirta korostaa.
 Alun perin koronapassin hyllytyksen piti koskea vain korkean ja kohtalaisen tartuntariskin toimintaa.
 Tartuntatautilaissa olevalla asetuksella ei kuitenkaan lopulta voinut rajata matalan riskin toimintaa pois kuten hallitus tahtoi. Lakia aiotaan muuttaa.
 Ateneumin ja Sinebrychoffin taidemuseot voivatkin pitää ovensa auki, koska niitä eivät koske yleisötilaisuuksia koskevat rajoitukset. Kuvassa Ateneum. Lehtikuva
 Museot auki terveysturvallisesti
 Ylitarkastaja Mölsän mukaan jatkuvaluonteista museotoimintaa  ei katsota yleisötilaisuudeksi , joten se on sallittua, mutta erilliset museossa järjestettävät yleisötilaisuudet eivät.
 Ateneumin ja Sinebrychoffin taidemuseot päättivätkin avata uudestaan ovensa ensi tiistaina, kun virheellinen laintulkinta yleisötilaisuuksista huomattiin.
 Museoiden on kuitenkin noudatatettava tartuntatautilain 58d:n määräyksiä. Tilojen käyttö on järjestettävä niin, että asiakkaiden välillä ehkäistää lähikontakteja eri toimin.
 – Käytännössä tämä tarkoittaa, että toimija rajaa asiakasmäärää, ehkäisee ruuhkia porrastamalla asiakkaiden liikkumista tiloissa tai suosittelee kasvomaskien käyttöä, Mölsä kertoo.
 Museoihin rinnastettavia tiloja ovat kirjastot ja kaupat. Niitä ei Mölsän mukaan luokitella yleisötilaisuuksiksi tai korkean tartuntariskin tiloiksi.
 Kuntosalille on mahdollista varata oma vuoro perheelle. Se katsotaan avin mukaan yksityistilaisuudeksi. Hanna Juopperi / Yle
 Padelia voi pelata "perhevuorolla"
 Aluehallitovirastot katsovat urheilupaikkojen "suljetut vuorot" yksityistilaisuuksiksi.
 Asiakastilojen sulkeminen ei lain mukaan koske perhe- tai yksityiselämän piiriin kuuluvaa toimintaa. Tämä tarkoittaa perhettä, sukua ja muuta lähipiiriä, joille voidaan järjestää erilaisia yksityistilaisuuksia, kuten syntymäpäiväjuhlia.
 – Suljettavaksi määrättyjä tiloja on mahdollista vuokrata esimerkiksi perheen yksityiseen käyttöön ja tätä pidetään perhe- ja yksityiselämän piiriin kuuluvana toimintana. Siellä ei saa samanaikaisesti olla muita asiakkaita, Mölsä sanoo.
 Pariskunta voi siis vuokrata oman vuoron esimerkiksi kuntosalille tai padel-kentälle tai perhe järjestää lapsen syntymäpäivät sisäleikkipuistossa, kunhan tila on kokonaan yksityiskäytössä.
 Mölsä kertoo, että päätösten tulkinnasta on tullut paljon kysymyksiä yrityksiltä ja yhteisöiltä.
 Hän muistuttaa, että asiakastilojen, kuten liikuntapaikkojen sulkemiset eivät koske ammattiurheilua ja alle 18-vuotiaiden lasten ja nuorten ohjattuja harrastuksia.
 Ammattiurheilijat ja alaikäiset voivat yhä käyttää tiloja rajoitusten aikana. Myös lääkinnällistä kuntoutusta saa järjestää.
 Voit keskustella aiheesta perjantaihin kello 23 asti.
 Lue myös:
 Uusimmat tiedot koronapandemiasta
 Kuntosaliketju hakee salien ovia oikeusteitse auki – Pohjois-Pohjanmaalla se jo onnistui, mutta toistaiseksi vain kahdeksi päiväksi
 Koronapassin äkillinen jäädyttäminen hämmentää alueilla, joissa yleisötilaisuudet ovat olleet vielä mahdollisia – päätös yllätti myös ministerin ja avin
 Ateneum päätettiin sulkea siinä uskossa, että tilaan saa ottaa vain 10 henkeä kerrallaan – avin mukaan tällaista rajoitusta ei kuitenkaan ole

Tiesitkö tämän koronapassista ja rajoituksista: Ei koske museoita, padeliin saa varata perhevuoron ja "jäädytettyä" passia voi sittenkin vaatia


Summary: Prinssiä vastaan nostetun oikeudenkäynnin on määrä alkaa heti uudenvuoden jälkeen.

Britannian prinssi  Andrew  ei ollut osallinen seurapiirijulkkis  Ghislaine Maxwellin  seksirikosoikeudenkäyntiin, mutta Maxwellin  saama tuomio  on omiaan pahentamaan prinssin tilannetta. Näin arvioivat uutistoimisto AFP:n haastattelemat asiantuntijat.
 Ghislaine Maxwell tuomittiin eilen keskiviikkona liikemies  Jeffrey Epsteinin  rikoskumppanina muun muassa alaikäisen ihmiskaupasta seksuaalisessa hyväksikäyttötarkoituksessa. Hän voi saada jopa 40 vuoden vankeustuomion.
 Maxwell järjesti alaikäisiä tyttöjä Epsteinin ja hänen ystäviensä luksusasunnoille. Tytöt joutuivat seksuaalisen hyväksikäytön uhreiksi.
 Yksi Maxwellin ja Epsteinin ystävistä oli Britannian kuningasperheen jäsen prinssi Andrew. Hän on kuningatar  Elisabetin  kolmas lapsi, arvonimeltään Yorkin herttua ja Britannian kruununperimysjärjestyksessä yhdeksäs.
 Tammikuun 4. päivä on alkamassa oikeudenkäynti, jossa yksi Ghislaine Maxwellin Epsteinin uhriksi houkuttelema nainen,  Virginia Giuffre , syyttää prinssiä. Giuffren mukaan hänet pakotettiin 17-vuotiaana, eli alaikäisenä kolme kertaa seksiin prinssin kanssa. Yksi kerroista oli Epsteinin Lontoon-asunnossa.
 Andrew sanoo, ettei muista koskaan tavanneensa Giuffrea, eikä ainakaan ole koskaan harrastanut seksiä tämän kanssa. Prinssistä, Giuffresta ja Maxwellista on tosin olemassa valokuva, jossa prinssin käsi on Giuffren uumalla. Prinssi sanoo kuvan olevan väärennetty.
 Valokuva, jota Virginia Giuffre käyttää oikeusjutussaan prinssi Andrew'ta vastaan. Kuvassa myös Ghislaine Maxwell. Prinssi Andrew'n mukaan kuva on väärennetty. AOP
 "Laillisesti mikään ei muutu, julkisuudessa muuttuu kaikki"
 AFP:n haastattelemien asiantuntijoiden mukaan prinssi Andrew'n asema ei virallisesti muutu Maxwellin tuomion seurauksena mitenkään.
 Julkisuudessa prinssin asema on muuttunut täysin, sanoo yleisradioyhtiö BBC:n kuningashuonetta seuraava kirjeenvaihtaja  Johnny Dymond .
 Andrew'n maine on kärsinyt huomattavasti, sillä hänet yhdistetään nyt tuomion saaneeseen seksirikolliseen, ja häntä syyttää oikeudessa yksi tuomitun uhreista.
 Kohutussa kuvassa voidaan nyt nähdä seksinmyyjä, seksiorja ja herttua, Dymond jatkaa AFP:lle.
 Myöskään Giuffre ei ollut mukana Maxwellin oikeudenkäynnissä, mutta sen tulos vahvistaa hänen väitteitään.
 Brittiläisen  The Timesin  artikkelissa todetaan, että Maxwellin tuomion jälkeen Andrew'n mahdollisuudet selvitä ilman tuomiota ovat entistä heikommat.
 Daily Telegraph -lehti jatkaa toteamalla, ettei Maxwellin tuomio olisi voinut tulla Andrew'n kannalta huonompaan aikaan.
 Lisää aiheeesta:
 Prinssi Andrew katuu ystävyyttään seksuaalirikoksista tuomitun Epsteinin kanssa: "Sopimatonta kuninkaallisen perheen jäsenelle"
 Jeffrey Epsteinin kuolinsyyksi vahvistui itsemurha - liikemies hirttäytyi sellissään

Ghislaine Maxwellin seksirikostuomio pahentaa prinssi Andrew'n asemaa


Summary: Ruotsiin ei pääse enää rokotustodistuksella, vaan rajalla pitää näyttää todistus tuoreesta negatiivisesta koronatestistä. Vaatimus on yllättänyt sadat suomalaiset, norjalaiset ja tanskalaiset matkustajat.

Ruotsi kiristi maahantulorajoituksiaan tiistaina. Se vaatii kaikilta ulkomaalaisilta todistuksen negatiivisesta koronatestistä, joka on tehty alle 48 tuntia ennen maahan saapumista.
 Kotitesti, rokotustodistus tai todistus sairastetusta taudista ei siis oikeuta matkustamaan länsinaapuriin.
 Ruotsin rajoilta onkin käännytetty tiistain jälkeen satoja suomalaisia, norjalaisia ja tanskalaisia maahanpyrkijöitä. Suomesta tulijoita on pysäytetty etenkin Tornionjokilaakson raja-asemilla.
 Haaparannan poliisi käännytti tiistaina kello 17:ään mennessä 400 maahantulijaa takaisin Suomeen. Tornionjokilaaksossa on kymmenkunta virallista rajanylityspaikkaa, joista Tornio–Haaparanta on suurin.
 – Muilla rajanylityspaikoilla on voitu käännyttää muutamia lisää. Mutta en usko, että kovin monta, vaikkei tarkkoja lukuja olekaan. Tiedän ainakin, ettei ketään pysäytetty Övertorneån raja-asemalla, sanoi vt poliisialuepäällikkö  Magnus Carlborg   Norrländska Socialdemokraterna (NSD) -lehdelle  tiistaina.
 Carlborg uskoo, että raja-alueen asukkaat ovat hyvin perillä ajankohtaisista määräyksistä. Heitä myös koskevat osin lievemmät vaatimukset. Ruotsissa töissä käyviltä kelpuutetaan viikkoa ennen Ruotsiin saapumista tehty testi, jonka tulos negatiivinen, tai vaihtoehtoisesti rokotustodistus.
 Torniojoen rajalla pysäytettiin lähinnä kauempaa sisämaasta tulleita suomalaisia ja ulkomaalaisia.
 – Osa oli turisteja, jotka olivat olleet Rovaniemellä, eivätkä tienneet uusista säännöistä, Carlborg sanoi NSD:lle.
 Yleisradio ei saanut torstaina Carlborgia kiinni tilastojen päivittämiseksi.
 Myös Tukholmassa käännytyksiä
 Silja Tallinkin matkustuslaivat ankkuroituvat Tukholmassa Värtahamneniin. Ruotsin rajapoliisin ei ole tarvinnut pysäyttää matkustajia terminaaliin. Miika Siltalahti / Lehtikuva
 Tukholman poliisista kerrotaan, että joitakin kymmeniä laivamatkustajia Suomesta on jouduttu käännyttämään. Tarkkoja tilastoja tai analyysia Värtahamnenin ja Stadsgårdenin satamiin pysäytetyistä poliisi ei ole vielä ehtinyt tehdä.
 – Tiistaina huomasimme, että tieto ei ollut oikein saavuttanut matkustajia. Mutta he vain matkustavat takaisin laivalla, joten paluu hoituu yksinkertaisesti,  Gunnar Ricknell  Tukholman poliisista kertoo Ylelle puhelimitse.
 – Osa oli hyvinkin pettyneitä, kun eivät päässeet välipäivän alennusmyynteihin Tukholmassa.
 Varustamoilla on erilaiset strategiat koronatesteihin. Viking Line on luottanut  tiedottamiseen , kun taas Tallink Silja tarjoaa  tiedon  lisäksi matkustajille koronatestimahdollisuuden satamissa Suomessa ja Ruotsissa. Testin tekevät terveydenhuollon ammattilaiset ja testituloksesta saa todistuksen.
 Kumpikaan varustamo ei tarkista matkustajien koronatestejä ennen laivaan nousemista, sillä sitä ei Suomen laki salli.
 Ricknellin mukaan Vikingin laivoilta on käännytetty pari prosenttia matkustajista, kun Tallink Siljalta ei käytännössä ole tarvinnut käännyttää ketään. Tallink Siljalta kerrotaan, että satamissa on todettu yksittäisiä positiivisia tuloksia.
 – Silloin matkustajat on ohjattu karanteeniin hyttiinsä kotimatkan ajaksi, Tallink Siljan viestintäjohtaja  Marika Nöjd  kertoo puhelimitse.
 Viking Linelta puolestaan kerrotaan, että testimahdollisuuden järjestämistä satamiin pohditaan parhaillaan.
 Myöskään Finnair ei tarkista matkustajiensa koronatestejä ennen matkaa Ruotsiin. Finnairin viestinnästä kuitenkin arvioidaan, että asiakkaiden matkustusdokumentit ovat pääsääntöisesti kunnossa.
 Yle ei tavoittanut Tukholman Arlandan lentoaseman rajapoliisia torstaina.  Sanomalehti Aftonbladet  kertoi tiistaina, että harvoilta maahan saapuvilta matkustajilta oli tarkastettu negatiivinen testitulos.
 Satoja muitakin käännytetty
 Ruotsiin on pyritty muistakin Pohjoismaista. Tiistaina Etelä-Ruotsin Skånessa käännytettiin noin 700:aa Tanskasta tulijaa ja eilen keskiviikkona 430, kertoo  yleisradioyhtiö SVT . Suurin osa oli tanskalaisia, mutta joukossa oli myös saksalaisia ja muita ulkomaalaisia.
 Rajapoliisin mielestä tulijoita on ollut paljon, siihen nähden, että poliisi tiedottaa testivaatimuksesta kaikissa Tanskan liikenteen solmukohdissa.
 – Meillä on kyltit Kööpenhaminan päärautatieasemalla, Kastrupin lentoasemalla ja Juutinrauman sillan alkupäässä, kertoo rajapoliisipäällikkö  Mats Berggren  SVT:lle.
 Ruotsilla ja Norjalla on yli 1 600 kilometriä maarajaa, ja tiedot Ruotsiin ilman koronatodistuksia pyrkivistä norjalaisista ovat hajanaisia. Etelässä Svinesundin sillalla käännytettiin tiistaina 350 norjalaista, kertoo verkkosivusto  nyhetsnotiser.se .
 Ruotsi vaatii kaikilta maahan saapuvilta aikuisilta ja yli 12-vuotiailta lapsilta negatiivisen koronatestin. Vaatimus on voimassa tammikuun loppuun saakka.
 Lue lisää:
 Länsi-Pohjan kunnat eivät ehdi koronatestata todistusta tarvitsevia Ruotsiin menijöitä – töitä on yllin kyllin sairastuneiden testaamisessa
 Sisärajavalvonta on palautettu: länsirajalla rajayhteisöt on kuitenkin vapautettu kiristyksistä

Ruotsi on vaatinut negatiivista koronatestiä tiistaista lähtien – myös satoja suomalaisia on käännytetty rajalta


Summary: Tykkien lahjoittamiseen tarvitaan Suomen ja Saksan lupa. Suomen puolustusministeriö vahvistaa Ylelle, että lupahakemus on tullut ja asia käsitellään yhdessä ulkoministeriön kanssa.

Viron puolustusministeriössä suunnitellaan lisättäväksi Ukrainalle annettavaa aseapua. Viro haluaisi lahjoittaa Ukrainalle amerikkalaisia Javelin-panssarintorjuntaohjuksia ja Suomesta ostamiaan neuvostovalmisteisia 122 mm:n haupitseja ampumatarvikkeineen.
 Asiasta kertoo  Viron yleisradio ERR .
 Viro osti vuonna 2009 Suomesta 42 haupitsia ja niihin ampumatarvikkeita. Suomi oli hankkinut tykit puolestaan Saksasta, joka myi entisen Itä-Saksan armeijan kalustoa halvalla pois 1990-luvulla.
 – Haupitsien lahjoittamiseksi meidän on kysyttävä lupa Suomelta ja Saksalta, ja olemme sen prosessin aloittaneet näiden valtioiden kanssa, sanoo ERR:lle Viron puolustusministeriön kansainvälisen yhteistyön johtaja  Peeter Kuimet .
 Neuvostovalmisteista 122 mm:n haupitsia käytetään monessa maassa, ja Ukrainallakin niitä on ennestään toista sataa.
 Ukrainan armeijan 122 mm:n haupitsi hinauksessa. Menahem Kahana / AFP
 Tykkejä ja panssarintorjuntaa
 Viro on tukenut Ukrainan puolustusta useita vuosia, muun muassa erikoisjoukoilla ja kouluttamalla. Viime vuonna Viro lähetti 2 300 Makarov-sotilaspistoolia. Päätös järeämmästä aseavusta tehtiin tämän vuoden lopulla, kun Venäjän hyökkäyksen uhka kasvoi.
 – Ajatus on, että lahjoitamme sellaista kalustoa, mitä Ukrainalla on jo ennestään käytössä, sanoi Ylelle Viron puolustusministeriön tiedotusjohtaja  Susan Lilleväli .
 Kenttätykkien lisäksi on tarkoitus antaa useita kymmeniä amerikkalaisvalmisteisia Javelin-panssarintorjuntaohjuksia, sikäli kun Yhdysvallat antaa tähän luvan. Yhdysvallat on toimittanut Javelineja Ukrainalle myös suoraan, ja ne ovat siellä käytössä.
 Venäjä on suhtautunut Ukrainan läntiseen aseapuun hyvin ärtyneesti. Venäjä miehitti vuonna 2014 Ukrainalta Krimin niemimaan ja ylläpitää sotaa Itä-Ukrainassa.
 Lupahakemus tullut Helsinkiin
 Virolaisten lupapyyntö tykkien lahjoittamisesta on tullut Suomen puolustusministeriölle keskiviikkoiltana, sanoo ministeriön puolustuspoliittisen osaston ylijohtaja  Esa Pulkkinen  Ylelle.
 – Asia menee vientilupakäsittelyyn. Puolustusministeriö päättää luvasta, mutta ulkoministeriöstä pyydetään ensin lausunto asian turvallisuuspoliittisesta puolesta, sanoo Pulkkinen.
 Vuodenvaihteessa ministeriön kansliapäälliköksi siirtyvä Pulkkinen ei halua ennakoida käsittelyn kestoa eikä lopputulosta.
 Hän muistuttaa, että Suomen omia puolustusteollisuuden tuotteita ei ole viety kriisialueille, mutta sanoo, että virolaisten pyyntö on eri asia ja vaatii perusteellisen harkinnan.
 Virolla ylimääräisiä haupitseja
 Viron puolustusministeriön mukaan aselahjoitukset eivät heikentäisi Viron puolustusta. Kuimet sanoo ERR:lle, että osa Viroon hankituista Javelin-ohjuksista alkaa vanheta ja poistua käytöstä.
 Suomesta hankittuja 122 mm:n haupitseja on Virossa yli oman tarpeen. Viron armeijalla on käyttöä vain noin puolelle siitä määrästä mitä niitä on maassa, ja tykkikaluston uusimisen myötä vanhat haupitsit ovat jäämässä pois käytöstä, sanoo Peeter Kuimet ERR:lle.
 Varmemmalla tolalla on Viron ja Saksan yhteinen hanke kenttäsairaalan lähettämisestä Ukrainan armeijalle. Virossa valmistettu ja Saksan rahoittama sairaala on tarkoitus toimittaa Ukrainaan helmikuussa.

Viro pyytää Suomelta lupaa lahjoittaa kenttätykkejä Ukrainalle – Viro antamassa myös amerikkalaisia ohjuksia


Summary: Tänä syksynä ulkomaille opiskelemaan lähti 1800 nuorta. Määrä on laskenut alle puoleen koronaa edeltävältä ajalta.

Maalaistalosta Keski-Pohjanmaaan Toholammilta kotoisin olevan  Wilhelmiina Lapin  elämä on kuin suoraan elokuvasta.
 Hän kävi tammikuussa 2020 koe-esiintymisessä Helsingissä, sai talenttistipendin ja aloitti syksyllä näyttelijäntyön opinnot New York Film Academyssa (NYFA) Los Angelesissa.
 – Minulla ei ollut mitään tarkoitusta lähteä sinne. Ajattelin, että siellä on vaarallista ja kallista. Sitten yhtäkkiä elämä muuttuu, ajatukset muuttuu – ajatteleekin, että ehkä pitäisi olla rohkea ja yrittää, Lappi kertoo.
 Opetushallituksen mukaan suomalaisnuorten opiskelu ulkomailla on romahtanut kahden viime vuoden aikana.
 Tänä syksynä ulkomaille lähti 1800 opiskelijaa, kun heitä oli vuonna 2019 noin 4000 opiskelijaa lukukaudessa. Erityisesti Yhdysvaltoihin on ollut hankala päästä koronan vuoksi.
 Kuukausi kului viisumin hankintaan
 Ilman mutkia ei Wilhelmiina Lappikaan Los Angelesiin päättynyt. Ensin korona viivästytti opintojen alkua vuodella, sitten tuli ongelmia viisumin kanssa.
 – Suomesta ei saanut riittävän aikaisin viisumin hakuaikoja ja Saksan Frankfurtiin sovittu haastatteluaika peruuntui koronan vuoksi. Samaan aikaan kello tikitti, sillä orientaatio-opinnot olivat jo alkaneet Yhdysvalloissa, Lappi kertoo.

 Viisumi irtosi lopulta Ranskasta. Sitä edelsi lukuisia puhelinsoittoja ympäri Euroopan, käyttämättä jääneitä lentolippuja, öitä lentokentillä ja hermopaineita.
 – Se oli elämäni stressaavinta aikaa. Kokonainen kuukausi kului viisumin hankkimiseen. Rahaa meni lentolippuihin ihan hulluna, kun ei saanut mitään peruutettuakaan, Lappi kertoo.
 Lopulta kaikki kuitenkin järjestyi ja Lappi pääsi aloittamaan opinnot lähes ajoissa.
 Koti Tylypahkan naapurissa
 Wilhelmiina Lappi asuu kolmen muun tytön kanssa asuntolassa Burbankissa noin 10 minuutin kävelymatkan päässä koulusta. Päivät kuluvat pääosin koulussa ja kavereiden kanssa, sillä korona rajoittaa menemisiä.
 Glamouria opiskeluun tuovat koulun lähellä sijaitsevat Warner Bros- ja Universal-studiot.
 – Koulumatkalla voi nähdä Tylypahkan linnan kaukaisuudessa. Huvipuistoalueelle menee alle puoli tuntia ja Warner Brosin studiot ovat koulun vieressä sillan toisella puolen, Lappi luettelee.
 Wilhelmiina Lapin mukaan opiskelu on ylittänyt odotukset. NYFAssa kolme vuotta kestäviin opintoihin sisältyy muun muassa näyttelemistä kameran edessä, teatteria, äänenkäytön tekniikkaa, liikehdintää ja englantia.
 – Opiskelu on ollut ihan parasta. Meillä on mahtava luokka. Olemme esimerkiksi ryömineet lattialla, olleet sikoja ja orankeja ja kaikennäköisiä eläimiä. Siinä saa heittää häpeän menemään.
 Lapin mukaan osa oppilaista on kritisoinut eläinten esittämistä ja miettinyt, menevätkö rahat hukkaan. Lappi on eri linjoilla.
 – Mielestäni ne ovat hauskoja ja aina niistä myös oppii. Lisäksi monet näyttelijät ovat ottaneet eläimistä mallia näyttelemiseen. Esimerkiksi kuten Lady Gaga House of Cuzzin Patriziana otti mallia puumasta, Lappi muistuttaa
 Talenttistipendi kertoo, että omat lahjat riittävät
 New York Film Academy on kaupallinen koulu, joka toimii kuudessa maassa.
 Yhdysvalloissa yksi lukukausi maksaa 15 000 dollaria, mistä talenttistipendi kattaa kolmanneksen. Loppusumman Lappi rahoittaa säästöillä, opintolainalla ja pankkilainalla.
 – Olen onneksi ollut aina tosi säästeliäs ja tehnyt paljon töitä. Mulla on ollut aina sellainen olo, että tarvitsen vielä näitä rahoja johonkin. Ilman stipendiä opiskelu ei kuitenkaan olisi ollut mahdollinen.
 Aalto-yliopiston lehtori  Anna Heiskasen  mukaan maailmassa on pilvin pimein elokuva-alan kouluja, joista moneen pääsee rahalla.
 Stipendin saamiseen vaaditaan laadullisen kynnyksen ylittämistä.
 – Rahalla sisään pääsee vaikka maharadjan poika. Jos saa stipendin, tietää että itsellä on lahjoja, Heiskanen toteaa.
 Unelmana työ Englannissa
 Kilpailu elokuva-alalla on kovaa. Lapin mukaan osa New York Film Academyn opettajista tekee edelleen töitä näyttelijänä. Yksi heistä on esimerkiksi työskennellyt Wilhelmiina Lapin suosikkinäyttelijöihin kuuluvan Jude Law'n kanssa.
 – Siinähän sen näkee, miten hankalaa tämä on. Vaikka opettaja on ihan sikahyvä, näyttelijän ura ei ole kuitenkaan lähtenyt käyntiin, Lappi muistuttaa.
 Wilhelmiina Lappi unelmoi näyttelijän työstä Englannissa. Häntä kiehtovat erityisesti historialliset draamasarjat ja fantasia. Eikä Hollywoodkaan ei ole poissuljettu.
 – Alan kova kilpailu pelottaa, mutta aion yrittää parhaani. Jos se ei onnistu, on muitakin vaihtoehtoja. Ja aina pystyy palaamaan maitojunalla takaisin Suomeen, vaikka kyllähän se harmittaisi, jos ei pääse tekemään sellaista, mitä oikeasti haluaa, Lappi toteaa.
 Mitä ajatuksia juttu herätti? Voit osallistua keskusteluun perjantaihin 31.12. kello 23:een saakka.

Wilhelmina Lappi sai lahjakkaille tarkoitetun stipendin, ja opiskelee nyt unelma-alaansa Los Angelesissa – nuorten opiskelu ulkomailla romahti


Summary: Timo Eränkö oli kuollessaan 69-vuotias.

Lapinlahden linnut -yhtyeen perustaja  Timo Eränkö  on kuollut 69-vuotiaana. Asiasta uutisoi aiemmin  Ilta-Sanomat .
 Pitkän uran Erängön kanssa tehnyt näyttelijä ja kollega  Tapio Liinoja  vahvisti torstai-iltana IS:lle ja STT:lle ystävänsä kuolleen.
 – Hän oli erittäin värikäs persoona suomalaisessa televisioviihteessä ja musiikissa. Kynä pysyi kädessä, ja se oli parhaimmillaan erittäin terävä, Liinoja sanoo.
 Liinojan mukaan Erängön mielipiteet eivät jääneet pimentoon Lapinlahden Lintujen taiteessa.
 – Timo oli bändin synnyttäjä ja keskeinen perustaja.
 Eränkö perusti huumorimuusikkia soittaneen Lapinlahden linnut -yhtyeen vuonna 1983. Yhtye lopetti toimintansa vuonna 2013.
 Musiikin ja sanoittamistyön ohella Eränkö tunnettiin näyttelijänä. Lapinlahden lintujen televisiosketsien lisäksi Eränkö näytteli uransa aikana useissa elokuvissa ja televisiosarjoissa.
 Lapinlahden lintujen suosituimpia sketsejä voi katsoa Ylen  Elävästä arkistosta .

Lapinlahden linnut -yhtyeen perustajajäsen Timo Eränkö on kuollut